Makna Tersirat Pada Setiap Bahagian Baju Melayu

Tak kira apa perkara sekalipun di dalam dunia ini, ia semestinya dimulakan dengan langkah pertama. Dan ia termasuklah dengan baju tradisional orang Melayu yang sangat sinonim dengan perayaan umat Islam iaitu Hari Raya Aidilfitri dan Aidiladha.

Malah, ia juga dikenakan bagi majlis-majlis rasmi dan keagamaan, membuatkan baju Melayu sangat rapat serta tidak dapat dipisahkan daripada budaya Melayu. Namun, adakah kita ini hanya generasi yang hanya tahu menyarungkan warisan tradisi ini tanpa cuba menyingkap dan memahami asal-usul warisan berharga ini?

Jika kita singkap semula sejarah, baju Melayu bermula sekitar 700 tahun lalu. Ia dipercayai diperkenalkan oleh Sultan Muhammad Syah yang kaya dengan falsafah dalam berbusana, di zaman empayar Melaka.

Pada ketika itu, Sultan mengkehendaki orang Melayu mempunyai penampilan lkhusus bagi menampakkan sebagai satu bangsa yang mempunyai jati diri dan tidak seperti baju "atas angin" seperti yang dipakai oleh pedagang India atau Arab pada zaman itu.

Menurut Prof Madya Datuk Paduka Dr. Mohd Rosli Saludin, Timbalan Dekan Pengajian Siswazah, Fakulti Bahasa dan Komunikasi, Universiti Perguruan Sultan Idris (UPSI), pada zaman Melaka baju Melayu pada mulanya direkabentuk agak singkat dan ketat seperti baju dipakai pesilat.

Namun, evolusi rekaan baju Melayu bermula dengan setiap pengubahsuaian mendapat izin dan persetujuan Sultan. Baju yang pada asalnya ketat berseluar singkat berubah kepada longgar dan labuh seperti yang kita pakai pada hari ini.

Walaupun berubah, tujuan penghasilan baju Melayu masih tetap sama iaitu pemakaiannya oleh orang lelaki melambangkan identiti bangsa dan bukan hanya sekadar menutup aurat.

Malah, cara baju tradisional ini dikenakan bukan sembarangan tetapi mempunyai falsafah unik dan tersendiri. Seperti yang terdapat dalam budaya Melayu, cara pertuturan dan perlakuan bangsa adalah sangat berhemah dan ini juga diterjemahkan dalam cara pemakaian.

Hal ini mendidik orang Melayu generasi muda secara tak langsung melalui gaya pemakaian.

Terdapat dua rekaan baju Melayu iaitu cekak musang dan teluk belanga.

Jika anda lihat pada rekaannya, sudah tentu anda menyedari perbezaan utama iaitu pada butangnya di mana baju Melayu cekak musang mempunyai 5 butang manakala cekak musang mempunyai satu butang.

5 butang keseluruhan pada baju Melayu cekak musang merujuk kepada 5 rukun Islam dan 2 butang di atas (pada kolar) yang sedikit terasing daripada 3 yang lain bererti mengucap 2 kalimah syahadah dan solat 5 waktu.

Jika hanya 3 butang dipakai (3 butang bawah) maka falsafah di sebalik menegakkan rukun Islam melalui pemakaian tidak tercapai.

Berbutang lima merujuk kepada lima rukun Islam dengan dua butang diatas bermaksud, mengucap dua kalimah syahadah dan sembahyang lima waktu, selebihnya diwakili tiga butang di bawah.

Malah, terdapat puisi yang menjelaskan kepentingan memakai 5 butang baju cekak musang berbunyi:

"Cekak musang berbutang lima, lima rukun di dalamnya, lima petua dibawanya lima tiang ditegakkan".

Bagi baju Melayu teluk belanga pula, satu butang tunggal ini membawa makna Tuhan Yang Esa dan ia disemadikan dalam puisi yang berbunyi:

"Teluk belanga berbutang tunggal, tunggal satu Tuhan yang disembah, tunggal tidak dapat dianjak alih, tunggal tidak dapat dibelah".

Persamaan bagi kedua-dua baju Melayu tradisional ini adalah jumlah poket iaitu 3 poket, satu poket di atas dan 2 poket di bawah.

Walaupun begitu, terdapat pandangan lain yang menyatakan bahawa baju Melayu sebenarnya memiliki 7 butang.

Jenis baju Melayu ini dikatakan hanya dipakai oleh golongan bangsawan, manakala pemakaian butang kurang daripada 7 khas untuk orang kebanyakan.

7 butang ini membawa erti 7 lapisan langit dan Bumi serta 7 tingkat syurga dan neraka. Penghasilan 7 butang ini dikatakan bertujuan untuk sentiasa memperingatkan golongan bangsawan kepada Allah Yang Maha Esa.

Tanpa samping, ia kelihatan tidak lengkap dan janggal kerana samping juga mempunyai maksud tersirat sama ada si pemakai masih bujang atau sudah berkahwin.

Menurut tradisi, lelaki yang sudah beristeri hendaklah memakai samping sehingga ke bawah paras lutut manakala mereka yang bujang harus di atas paras lutut.

Jika si pemakai sudah berkahwin dan memakai samping di atas paras lutut, ia seolah-olah menandakan dia berhasrat menambah isteri.

Seperti butang baju Melayu, samping juga mempunyai puisi tentangnya yang berbunyi:

"Adat memakai samping kok sudah beranak bini atau orang yang patut-patut kain samping bawah lutut sama setentang paras betis ikat bergulung lurus lurus jika ikat atas lutut itu tandanya nak cari lagi harus tahu keadaan ini."

"Kok anak muda muda kain labuh di atas lutut bagai dubalang masuk gelanggang bagai ayam mencari lawan."

Kaum kerabat mengikat kepala samping di sebelah kanan, bangsawan di sebelah kiri dan orang kebanyakan di tengah.

Apa yang menyedihkan adalah ilmu dan falsafah tentang pemakaian sebenar baju Melayu langsung tidak diketahui oleh kebanyakan orang pada hari ini.

Malah, rekaan baju Melayu kini semakin menghakis sejarah lama dan diubahsuai tanpa sebarang falsafah membuatkan ia kelihatan seperti baju yang tiada identiti, apatah lagi hendak melambangkan budaya Melayu.

Perkara seperti ini perlu disebarkan agar orang Melayu terutamanya lebih mengenali budaya sendiri dengan lebih dekat lantas mempraktikkannya.


Ramai Tertipu Dengan Video Gyro Drop Yang Viral Baru-Baru Ini

Setiap taman tema mempunyai daya tarikan yang tersendiri. Ada peminat taman tema yang menggemari permainan roller coaster yang mencabar dan pelbagai permainan lain yang boleh membuatkan jantung mereka berdegup kencang.

Baru-baru ini telah tular sebuah video mengenai sebuah permainan atau tarikan di taman tema yang bukan sahaja menakutkan, tapi juga dianggap sangat merbahaya. Di laman sosial Facebook, ramai rakyat Malaysia yang turut berkongsi video tersebut.

Sekiranya anda pernah melihat video tersebut, anda pasti tahu betapa menakutkan permainan dalam video tersebut. Mulanya, penunggang akan diangkat sebelum dijatuhkan dimana tempat duduk penunggang terikat dengan tali kabel. Kemudian, permainan tersebut akan berputar laju menyebabkan penunggang akan terbang di udara.

Kabel yang menyambungkan tempat duduk penumpang kemudiannya akan dipendekkan dan kemudiannya tempat duduk penunggang akan dijatuhkan secara bebas ke bawah. Rata-rata yang menonton video tersebut pastinya akan bersetuju dengan kegilaaan permainan tersebut.

Namun, tahukah anda apa yang anda lihat itu sebenarnya video yang telah disunting? Benar! Mungkin sebab itulah kita jangan mudah percaya dengan apa sahaja yang dilihat di internet. Sekiranya dahulu gambar mudah dimanipulasi, kini telah wujud teknologi untuk meyunting video seolah-olah ianya sangat real.

Bagi yang tidak tahu, permainan dalam video tersebut dikenali sebagai Gyro Drop dan merupakan satu tarikan utama di taman tema  Lotte World Adventure yang terletak di Korea Selatan. Ketinggian sebenarnya adalah 315 kaki, bersamaan hampir 100 meter.

Permainan ini sama seperti permainan kategori "Drop" yang lain dimana penunggang akan diangkat ke sesuatu ketinggian sebelum dijatuhkan pada kelajuan melebihi tarikan graviti. Tidak ada bezanya dengan Gyro Drop. Malah, Gyro Drop bukanlah sesuatu yang baru dan dikatakan telah beroperasi sejak tahun 1997 lagi.

Menurut laman rasmi taman tema ini, setiap penunggang perlulah melepasi syarat yang ditetapkan iaitu maksimum ketinggian 6 kaki 2 inci (bersamaan 188 sentimeter). Selain itu, penunggang mestilah tidak melebihi umur 65 tahun dan tidak mempunyai masalah kesihatan jantung dan tidak mengandung.

Permainan ini juga dilengkapi teknologi Virtual Reality (VR) yang boleh memberikan pengalaman yang lebih mengujakan buat setiap penunggang. Gyro Drop mempunyai cincin berputar yang besar dengan 40 tempat duduk yang menaikkan penumpang tinggi ke udara dan kemudian jatuh ke bawah dengan jatuhan bebas.

Pihak yang melakukan suntingan terhadap video tersebut tidak dapat dikenal pasti tetapi ianya mula tular daripada laman sosial Twitter. Video yang telah disunting ini mulanya telah dikongsi oleh beberapa akaun berpengaruh di Twitter (@Mewcg dan  @wonwoobabiesebelum) ianya mendapat ribuat Retweet dan mula tular ke laman sosial lain.

Sekiranya anda membuat carian mengenai Gyro Drop di halaman Youtube, video teratas yang dipaparkan adalah video palsu yang tular di laman sosial. Namun, video-video berikutnya adalah video permainan Gyro Drop yang sebenar.

Jika dibuat perbandingan, dalam permainan Gyro Drop sebenar penunggang tidak akan dijatuhkan dengan kerusi terikat pada kabel dan dibiarkan berputar diudara. Selain itu, kelihatan ketinggian Gyro Drop dalam video yang telah disunting itu adalah 1 kali ganda lagi tinggi daripada ketinggian sebenarnya.

Apabila melihat video sebenar Gyro Drop, ia tidaklah begitu menarik dan hanyalah permainan "Drop" biasa yang boleh didapati di taman-taman tema seluruh dunia termasuklah Malaysia. Cuma yang menjadikannya unik adalah penggunaan teknologi VR yang memberikan pengalaman lebih hebat buat setiap penunggang.

Apakah pengajaran yang boleh diperolehi daripada video palsu yang tular ini? Dalam dunia teknologi masa kini, bukan sahaja gambar boleh dimanipulasi dengan mudah malah video juga tidak terlepas daripada sebarang suntingan. Tidak diketahui apakah motif sebenar individu yang menyunting video ini tetapi besar kemungkinan hanya untuk membuat orang lain kagum atau hanya mahukan populariti daripada video yang viral.

Sebelum ini, pihak Iluminasi juga ada manulis mengenai teknologi Deepfake dalam penyuntingan video. Ia sunggah menakutkan dan sebab itulah kita perlu lebih berhati-hati dalam menyebarkan sesuatu video agar tidak mendapat saham dosa menyebarkan sesuatu fitnah yang tidak benar.


Konsep Kapal Terbang Terbesar Dunia Masa Hadapan - Stratolaunch

Ketika syarikat lain berlumba-lumba menghasilkan kapal terbang terpantas, canggih dan besar, syarikat Stratolaunch Systems Corporation daripada Amerika Syarikat terus mendahului kedudukan kapal terbang terbesar dengan penciptaan kapal terbang mereka yang diberi nama Stratolaunch.

Namun, Stratolaunch bukanlah projek baru sebaliknya telah diumumkan sejak tahun 2011 lagi. Ianya merupakan idea 2 individu hebat iaitu Paul Allen, pengasas bersama syarikat Microsoft dan Burt Rutan, pengasas syarikat Scaled Composites. Keduanya pernah bekerjasama sebelum ini dalam  projek SpaceShipOne.

Diumumkan pada tahun 2011, ianya mengambil masa hampir 8 tahun sebelum Stratolaunch membuat penerbangannya yang pertama pada bulan April 2019 baru-baru ini di Mojave Air and Space Port. Kapal terbang ini berjaya mencapai ketinggian 4,600 meter dan kelajuan maksimum 305km/jam dalam penerbangan yang mengambil masa 2 jam 29 minit itu.

Tidak seperti pesawat komersial biasa yang membawa penumpang daripada suatu destinasi ke destinasi yang lain, matlamat dan objektif penciptaan Stratolaunch lebih besar. Ianya dirancang sebagai pesawat yang bukan sahaja membawa, tetapi menjadi pusat pelancaran roket ke satelit pada masa hadapan.

Stratolaunch berharap dapat membawa roket seberat 250-ton yang dimuatkan dengan satelit ke ketinggian 35,000 kaki ke dalam ruang stratosfera.  Setelah berada di ketinggian yang diingini, enjin roket akan menyala, membolehkan ianya dilancarkan ke angkasa lepas dengan membawa bersamanya satelit.

Pada masa ini, hanya terdapat beberapa kemudahan pilihan seperti Pusat Angkasa Kennedy di Florid yang boleh mengendalikan pelancaran roket. Ini bermakna terdapat persaingan yang ketat untuk penjadualan yang menyebakan masa menunggu yang lama.

Sementara itu, terdapat banyak landasan kapal terbang yang boleh digunakan untuk melakukan penerbangan. Oleh itu,  Stratolaunch diharapkan akan memberikan lebih banyak pilihan dan masa yang lebih fleksibel bagi syarikat yang ingin melancarkan satelit ke orbit.

Walaupun projek Stratolaunch ini hanya diumumkan pada tahun 2011, kerja-kerja pembinaanya dikatakan telah bermula setahun lebih awal. Pesawat ini menggunakan 6 buah enjin dan 28 buah roda pendaratan yang telah diubah suai yang sebenarnya direka untuk Boeing 747.

Malah, syarikat penerbangan aeroangkasa Scaled Composites yang bekerja dengan Stratolaunch untuk membina pesawat ini telah dapat menjimatkan wang dengan mengubahsuai 3 rangka pesawat Boeing 747 untuk menggabungkannya bersama-sama.

Penggabungan 3 buah pesawat Boeing ini menjadikan kerangka pesawat Stratolaunch ini begitu lebar dan boleh dianggap sebagai pesawat yang terbesar di dunia secara keseluruhannya. Walau bagaimanapun, terdapat pesawat lain yang mempunyai ukuran panjang yang melebihi kerangka badan pesawat Stratolaunch ini.

Dengan kelebaran pesawat ini, ia mengisi hampir setiap sudut hangar sekitar 100,000 kaki persegi di Mojave Air and Space Port. Berat maksimumnya sewaktu pelancaran 540,000 kg. Dengan saiznya ini, ia boleh membawa lebih dari 230,000 kg muatan. dan memerlukan landasan sekurang-kurangnya 3,700 meter untuk melakukan penerbangan.

Sepanjang lebih 9 tahuh semenjak pengumuman mengenai projek ini, matlamat penciptaan Stratolaunch dikatakan telah beberapa kali berubah. Pada mulanya ia bertujuan untuk membawa roket SpaceX Falcon 9 yang diubahsuai ke angkasa, tetapi dibatalkan apabila kedua-dua syarikat itu menamatkan kerjasama.

Menjelang tahun 2016 ia telah menemui rakan kongsi baru, Orkital Orbital milik Northrop Grumman yang membina roket Pegasus XL. Stratolaunch sekali berharap dapat membina enjin roket dan roket sendiri, tetapi akibat beberapa masalah mereka terpaksa menghentikan projek itu dan terpaksa membuang beberapa pekerja awal tahun ini.

Salah seorang individu kuat yang mencetuskan idea pembinaan Stratolaunch adalah Paul Allen. Walau bagaimanapun, setelah kematiannya pada tahun lepas ramai yang menjangka projek ini turut sama akan berakhir.

Walaupun terdapat wakil daripada syarikat milik Paul Allen mengatakan jutawan tersebut telahpun mengasingkan sebahagian wangnya untuk pembiayaan bagi projek ini, masa depan projek ini masih samar-samar. Jurucakap syarikat ketika ditanya juga tidak dapat memberi respon bilakah Stratolaunch merancang untuk menyelesaikan penerbangan tambahan.

Selain itu, projek ini juga perlu melepasi halangan utama iaitu  pengesahan dari Federal Aviation Administration sebelum ia dapat membawa roket dan satelit ke ruang angkasa.


6 Kisah Kematian Sebenar Seakan-Akan Filem Final Destination

Setiap kelahiran akan diikuti dengan kematian dan seperti yang kita semua tahu, mati itu pasti. Namun apa yang tidak pasti adalah bila dan cara kita mati.

Jika ia telah ditakdirkan, tiada siapa yang dapat lari daripada kematian dan hal ini telah dibuktikan dalam banyak kisah.

Dan seperti dalam filem Final Destination, seseorang itu akan tetap mati walaupun berkali-kali terlepas daripadanya.

iluminasi.com kongsikan 6 kisah individu berjaya lari daripada kematian namun akhirnya terbunuh juga.

Ye Meng Yuan berusia 16 tahun pada tahun 2014 ketika dia menaiki pesawat Asiana Airlines 214. Ketika itu dia dalam perjalanannya dari China ke California Barat untuk kem musim panas.

Pesawat yang dinaiki Ye terbang terlalu rendah dan perlahan membuatkannya terhempas. Namun, Ye Meng terselamat daripada nahas ini dan mengalami kecederaan. Anggota bomba bergegas ke tempat kejadian untuk memadamkan kebakaran yang berlaku.

Namun, malang bagi Ye Meng apabila trak bomba yang dalam perjalanan telah menggilisnya yang baring di atas tanah sebaik sahaja keluar daripada pesawat yang terhempas. Akibat daripada gilisan itu, Ye Meng mati di tempat kejadian.

Terdapat 3 kematian termasuk Ye Meng, 2 yang lain akibat nahas tersebut. Banyak tindakan undang-undang diambil ke atas syarikat penerbangan tersebut termasuk daripada ibu bapa Ye Meng.

Semua orang melakukan kesilapan kan? Namun ada sesetengah kesilapan dilihatkan sangat tak masuk akal. Pada tahun 2011, Fagilyu Mukhametzyanov, 49, disahkan mati oleh doktor selepas dia pengsan di rumahnya akibat serangan jantung.

Akan tetapi, Fagilyu tidak benar-benar mati. Dia bangun ketika berada dalam keranda di majlis pengebumiannya.

Terkejut melihat apa yang beralku, Fagilyu mula menjerit dan pengsan sekali lagi selepas diserang sakit jantung, sekali lagi. Dia kemudiannya dikejarkan ke hospital.

12 minit kemudian, Fagilyu disahkan mati secara rasmi, untuk kali kedua. Namun, kali ini ia adalah kematian yang sebenar. Suaminya sangat berang dengan hal ini dan membuat keputusan untuk menyaman pihak hospital.

Pada 13 Disember 1977, pasukan bola keranjang Universiti Evansville menuju ke Middle Tennessee State University di Murfreesboro, Tennessee untuk sebuah perlawanan.

Sebaik sahaja berlepas, pesawat yang dinaiki mereka hilang kawalan dan terhempas di kawasan sekitar. Kesemua 29 orang penumpang mati dengan 25 daripadanya mati serta-merta akibat impak letupan dan 3 yang lain mati kemudiannya.

Seorang lagi mangsa dilaporkan mati di hospital. Seluruh ahli pasukan ini terbunuh, kecuali seorang pemain iaitu David Furr.

David terselamat kerana dia tidak pergi bersama-sama pasukannya kerana kecederaan buku lali. Ada yang menggelarkannya tersangat bernasib baik, namun perkara ini tidak bertahan lama.

2 minggu selepas nahas tersebut, David dan adiknya terbunuh selepas terlibat dalam kemalangan dengan pemandu mabuk.

Kematiannya menandakan bahawa kesemua pasukan bola keranjang Purple Aces mati pada tahun 1977.

Jessica Ghawi, yang lebih dikenali sebagai Jessica Redfield, adalah seorang penyampai sukan yang bercita-cita tinggi yang terselamat daripada insiden tembakan di medan makan Eaton Centre di Toronto pada Jun 2012.

Ketika kejadian, dia memesan makanan dan memutuskan untuk duduk di bahagian luar medan makan.

Beberapa minit sahaja selepas dia keluar, seorang penembak melepaskan tembakan di medan makan tersebut, membunuh 2 orang dan ramai yangtercedera di sekitar kawasan yang sepatutnya Jessica berada.

Selepas itu, dia menyatakan bahawa dia telah mengalami perasaan aneh yang menyebabkannya meninggalkan kawasan medan makan tersebut. Nasib baik, perasaan ganjil itu menyelamatkan nyawanya.

Namun, sebulan kemudian, Jessica Ghawi terbunuh ketika insiden tembakan yang mengerikan di Aurora, Colorado.

Seorang lelaki bersenjata melepaskan tembakan di sebuah teater filem pada tayangan tengah malam menyebabkan 12 terbunuh.

Seorang warga emas dari Itali, Johanna Ganthaler pergi bercuti bersama suaminya di Brazil. Sebelum itu mereka telah menempah penerbangan ke Paris pada 31 Mei 2009 dengan pesawat Air France.

Akan tetapi, pasangan ini terlepas penerbangan tersebut yang kemudiannya dilaporkan terhempas di lautan Atlantik dan membunuh kesemua 228 orang penumpang.

Berikutan nahas itu, mereka memutuskan untuk pulang ke rumah. Johanna dan suami terbang ke Eropah sehari kemudian dan menyewa kereta untuk pulang ke Itali.

Ketika dalam perjalanan di Kufstein, Austria, kereta yang dipandu mereka tiba-tiba masuk ke jalan bertentangan dan melanggar sebuah trak.

Johanna disahkan meninggal dunia di hospital manakala suaminya mengalami kecederaan serius.

Pada tahun 2013, sebuah kebakaran yang mengerikan di kelab malam Brazil telah meragut lebih 200 nyawa dan beratus yang lain tercedera.

Jessica de Lima Rohl, 21, adalah salah seorang yang telah menganjurkan pesta itu. Pada malam tersebut, teman lelakinya meminta Jesicca untuk tinggal di rumah.

Dia bersetuju walaupun dia telah membantu merancang pesta berkenaan dan dia bernasib baik kerana keputusannya itu telah menyelamatkan Jessica daripada terbunuh. Beratus-ratus pelajar universiti terbunuh atau cedera selepas bunga api menyebabkan syiling terbakar.

Beberapa hari kemudian, Jessica melawat teman lelakinya di tempat kerja. Dalam perjalanan pulang, pasangan ini terbunuh dalam satu kemalangan yang sangat aneh.

Polis melaporkan bahawa kereta mereka bertembung trak dalam pertembungan bahagian hadapan kenderaan.

Jesicca mati di tempat kejadian manakala teman lelakinya menghembuskan nafas terakhir di hospital.


Sejarah dan Pencapaian Datuk Lee Chong Wei Dalam Sukan Badminton

Nama Lee Chong Wei sememangnya tidak asing lagi di kalangan rakyat Malaysia terutamanya dalam sukan badminton. Baru-baru ini, Datuk Lee Chong Wei dengan dukacitanya telah mengumumkan persaraannya setelah 19 tahun bergelar pemain badminton profesional.

Keputusan itu dibuat setelah beliau bergelut dengan barah hidung yang dihadapinya pada tahun lepas. Walaupun pada peringkat awal beliau masih mahu meneruskan kariernya setelah didiagnos dengan penyakit itu, beliau akhirnya akur dan ingin menumpukan masanya bersama keluarga.

Berikut adalah sedikit sejarah dan latar belakang jaguh badminton negara ini dan pencapaiannya yang telah mengharumkan nama Malaysia di mata dunia dalam arena sukan.

Datuk Lee Chong Wei dilahirkan pada 21 Oktober 1982 di Bagan Serai, Perak, kepada pasangan Lee Ah Chai dan Khor Kim Choi. Pada usia mudanya, beliau menyukai permainan bola keranjang tetapi dilarang ibunya kerana terpaksa bermain di gelanggang luar yang panas.

Chong Wei mula belajar badminton ketika berusia 11 tahun apabila dibawa bapanya ke dewan badminton. Bakatnya mula menarik jurulatih tempatan, Teh Peng Huat, yang kemudian melatih Chong Wei selepas sekolah. Chong Wei kemudian ditemui pula oleh Misbun Sidek dan mula menyerapnya masuk menjadi skuad kebangsaan ketika berusia 17 tahun.

Beliau mula menjadi perhatian ramai sebagai muka baru dalam dunia sukan apabila berjaya layak ke pusingan akhir kejohanan badminton Terbuka Malaysia 2003 (kejohanan besar pertamanya). Akan tetapi, dia kalah kepada Cheng Hong dari China dalam pusingan akhir kejohanan itu.

Pada tahun berikutnya, Chong Wei bangkit semula dengan memenangi dua kejohanan utama iaitu Terbuka Malaysia dan Terbuka China Taipei. Dia kemudian mendapat tempat dalam pasukan kebangsaan ke Sukan Olimpik 2004 di Athens. Sejak itu, nama beliau disebut-sebut sebagai bintang baru dunia badminton Malaysia.

Beliau mengakhiri zaman bujangnya dengan rakan sepasukannya, Wong Mew Choo, yang merupakan pemain badminton perseorangan wanita pada 9 November 2012. Mereka dikurniakan dua orang cahaya mata iaitu Kingston yang dilahirkan pada April 2013 dan Terrance yang dilahirkan pada Julai 2015.

Datuk Lee Chong Wei juga telah dianugerahkan dengan beberapa penghargaan tertinggi seperti :

Berikut adalah fakta menarik mengenai kejayaan yang pernah dikecapi oleh Datuk Lee Chong Wei:

Banyak pihak mengucapkan kejayaan yang berpanjangan terhadap Datuk Lee Chong Wei setelah beliau mengumumkan persaraannya. Beliau berjaya membuktikan bahawa tidak mustahil bagi rakyat Malaysia untuk menjadi nombor satu di mata dunia dan setaraf dengan negara-negara maju yang lain.


LGBT Dari Perspektif Undang-Undang Negara Asia Tenggara

Topik homoseksualiti dan LGBT nampaknya tidak dapat reda daripada terus dibincangkan di negara kita. Ekoran beberapa pendedahan yang didakwa berlaku, melibatkan individu-individu berkepentingan dalam kerajaan sendiri - penulis rasa seolah-olah kita telah memutarkan masa kembali ke 20 tahun lalu, pada tahun 1998.

Mereka yang faham maksud penulis, senyum sajalah baca ayat di atas ya?

Polemik LGBT kerap kali dijadikan topik tulisan dalam laman kami, kerana kami percaya masalah ini akan semakin lama semakin menyelubungi masyarakat kita. Lihat saja apa yang telah berlaku di Eropah misalnya, dengan yang terbaru di Taiwan selepas negara itu menjadi negara pertama Asia mengiktiraf perkahwinan sejenis.

Thailand dikatakan bakal menurut langkah serupa, jadi adalah lebih baik untuk kita belajar serba sedikit tentang undang-undang melibatkan LGBT yang ada di kalangan jiran kita. Kita mulakan dengan Thailand terlebih dahulu.

Kita sudah biasa mendengar kewujudan komuniti Ladyboy yang menjadi salah satu identiti pelancongan Thailand. Berbanding dengan jiran-jirannya, Thailand merupakan negara paling terbuka dalam segala hal melibatkan seksualiti ini. Sejak dahulu, festival melibatkan golongan gay di Thailand kerap kali dianjurkan, sebelum perubahan masyarakat menghentikan festival-festival serupa dijalankan.

Selepas berlaku pindaan pada tahun 2015 yang menjadikan diskriminasi terhadap jantina dan kecenderungan seksual satu jenayah, barulah gerakan LGBT di Thailand kembali aktif secara terbuka. Hasilnya, perarakan PRIDE yang terhenti lebih sedekad lamanya kembali dianjurkan pada tahun 2017.

Pada Disember 2018, kerajaan Thailand meluluskan pembacaan usul membenarkan perkahwinan sejenis diiktiraf secara rasmi dan hanya menunggu kelulusan daripada Parlimen, ketika ini.

Bagaimanapun, usul ini dikritik kerana hanya mengiktiraf pendaftaran perkahwinan tanpa memberikan hak sama rata pada pasangan sejenis, buat masa sekarang. Pasangan sejenis tetap tidak diberikan hak pengambilan anak angkat secara bersama, dengan proses tersebut hanya boleh dilakukan secara individu.

Oleh kerana beberapa wilayah di Indonesia diberikan kuasa secara autonomi, wujud beberapa perbezaan dalam undang-undang berkaitan LGBT di Indonesia. Secara amnya, hubungan homoseksual di Indonesia tidak mempunyai sebarang bentuk larangan terhadap perlaku sodomi, kecuali di Aceh dan Sumatera Selatan. Beberapa cubaan untuk menjadikan liwat satu jenayah di seluruh Indonesia berdepan kegagalan.

Wilayah seperti Aceh dan Sumatera Selatan pula mengamalkan undang-undang syariah yang menghukum pesalah kelakuan homoseksual dengan 100 kali sebatan atau 100 bulan penjara.

Walaupun tidak melarang aktiviti homoseksual secara jelas, perkahwinan sejenis tidak diiktiraf di Indonesia di mana-mana wilayah sekalipun - kerana perlembagaan Indonesia secara terang hanya menerima penyatuan seorang lelaki dan seorang wanita dalam ikatan perkahwinan.

Oleh kerana itu, tidak wujud dalam rekod pasangan sama jenis dan ini menyebabkan mana-mana pasangan sejenis hanya ada secara tidak rasmi; tidak mempunyai hak serupa seperti pasangan normal yang lain.

Menjadi antara salah satu negara maju yang tidak mengiktiraf sebarang bentuk hubungan LGBT, Singapura mengambil pendekatan agak konservatif dalam hal ini. Walaupun demikian, kerajaan Singapura tetap memberikan kelonggaran kepada aktivis LGBT untuk menganjurkan perarakan dan festival mereka secara awam, bermula pada tahun 2005.

Apa yang sedikit aneh berkenaan undang-undang di Singapura sama seperti di negara kita, oleh kerana undang-undang mereka mempunyai beberapa kekaburan yang belum diperjelaskan - hanya hubungan homoseksual di antara dua lelaki saja diletak sebagai satu jenayah. Sementara itu, hubungan lesbian pula tidak.

Kerajaan Singapura tidak mengiktiraf mana-mana bentuk perkahwinan sejenis, tidak membenarkan pengambilan anak angkat oleh pasangan sama jantina dan tidak menetapkan sebarang undang-undang anti diskriminasi terhadap golongan LGBT. Pada asasnya, undang-undang Malaysia dan Singapura hampir mirip, kecuali kelonggaran perarakan yang diberikan untuk aktivis LGBT.

Digelarkan sebagai negara paling tegas terhadap golongan LGBT, kerajaan Brunei harus diakui paling terkedepan dalam menghadapi gejala buruk ini. Bagaimanapun, berikutan ketegasan itu jugalah kerajaan Brunei sering menjadi sasaran pro LGBT yang dilihat sengaja menjadikan negara itu musuh nombor 1 mereka.

Pada pertengahan tahun 2013, kerajaan Brunei mengumumkan fasa pertama pengenalan hukuman berasaskan syariah kepada mana-mana pelaku yang ditangkap melakukan hubungan sejenis, sama ada secara sembunyi atau terbuka.

Tindakan itu dikritik banyak pihak kerana menganggap apa yang bakal diperkenalkan Brunei, merupakan satu tindakan zaman lampau. Rancangannya, sistem itu akan dilaksanakan berperingkat-peringkat, berjalan sepenuhnya pada bulan April tahun 2019.

Bagaimanapun, selepas berdepan kecaman serta tekanan banyak pihak antarabangsa, Sultan Brunei mengambil keputusan menangguhkan terlebih dahulu pengenalan hukuman rejam sampai mati, ke atas mana-mana pasangan sejenis yang dibuktikan bersalah pada bulan Mei 2019.

Selain Thailand, negara Filipina juga terkenal di kalangan komuniti LGBT sebagai negara paling mesra golongan mereka. Berbanding semua negara berjiran kita - Filipina adalah negara paling mesra LGBT.

Namun, mereka juga mempunyai wilayah-wilayah autonomi yang membenarkan wilayah tersebut memperkenalkan undang-undang mereka sendiri. Jadi wujud perbezaan-perbezaan dalam mengukur tahap penerimaan masyarakat Filipina, terhadap gejala LGBT.

Secara keseluruhan, tidak ada undang-undang yang melarang sebarang bentuk aktiviti LGBT di Filipina, membolehkan aktiviti seperti pertandingan ratu cantik transgender diadakan secara terbuka dan besar-besaran. Malahan Kongres Filipina sendiri mempunyai seorang wakil transgender sejak tahun 2016 iaitu Geraldine Roman, seorang lelaki yang memilih untuk menjadi wanita. Geraldine kini dianggap sebagai pemimpin nombor satu negara itu dalam usaha memperjuangkan hak-hak golongan LGBT.

Homoseksualiti dibenarkan di Filipina, namun setakat ini mereka belum membenarkan perkahwinan sejenis didaftarkan. Bagaimanapun, individu yang menukar jantina setakat ini belum dibenarkan menukar jantina asal mereka dalam rekod pendaftaran negara.

Beberapa wilayah di Filipina sudah pun memperkenalkan undang-undang anti diskriminasi, bagi melindungi golongan tersebut dalam pelbagai aspek.

Apa yang kelakar, dalam sebuah ucapan oleh Presiden Filipina, Rodrigo Duterte pada bulan Jun 2019, dia mengaku satu masa dulu dia pernah menjadi seorang homoseksual sebelum dipulihkan oleh wanita-wanita cantik yang dikenalinya.

Begitulah ringkasan bagaimana penerimaan negara-negara lain dalam isu berkaitan LGBT ini. Bagaimana dengan negara kita? Adakah anda setuju undang-undang kita diperketatkan atau dilonggarkan? Nyatakan pandangan anda dalam ruangan komen.

Suka artikel seperti ini? Fahamkan bagaimana Taiwan menjadi negara Asia pertama mengiktiraf perkahwinan sejenis.


Misteri Kapal Layar Paling Mahal Di Dunia Milik Rakyat Malaysia - History Supreme

Sedar tak sedar sebenarnya nama Malaysia kini sangat terkenal di persada dunia disebabkan pelbagai sebab. Dan kekayaan bukanlah salah satu daripadanya.

Namun, terdapat satu perkara yang menjadi bualan seluruh dunia, iaitu kapal layar paling mahal di dunia adalah milik seorang individu dari Malaysia.

Diberi nama History Supreme, ia disaluti dengan 10,000 kilogram emas, platinum dan permata serta mempunyai patung yang diperbuat daripada tulang Tyrannosaurus Rex tulen.

Bilik tidur utama kapal ini dilengkapi dengan tulang dinosaur tulen yang ambil dari rangka haiwan itu yang berasal dari Arizona, Amerika Syarikat

Sekeping tulang paha dinosaur itu sahaja bernilai kira-kira RM360,000 dan kapal sepanjang lebih 30 meter ini mengambil masa selama lebih daripada 3 tahun untuk disiapkan, oleh pereka terkenal dari United Kingdom iaitu Stuart Hughes.

Stuart Hughes memberitahu bahawa beliau sangat teruja apabila dihampiri oleh seorang rakan yang terlibat dalam kapal layar untuk mereka kapal mewah ini.

Malah, Stuart diberikan kebebasan untuk merekabentuk dan membina sesuka hatinya. History Supreme digelarkan sebagai "kapal layar paling mahal di dunia", bernilai RM20 bilion.

Harga yang tak masuk akal ini disebabkan oleh ciri-ciri emas dan tulang dinosaur pada kapal ini.

Tapak kapal layar serta dek, ruang makan, rel dan sauh disaluti dengan emas padat dan ruangan tidur disaluti dengan platinum.

Ia juga dilengkapi dengan botol minuman keras mewah yang memaparkan 18.5 karat berlian, salah satu yang paling jarang di dunia, bersama dengan akuarium dinding yang diperbuat daripada 68 kilogram emas 24 karat.

Bukan itu sahaja, beberapa ciri-ciri lain termasuk iPhone dibalut dengan 500 berlian potong termasuk 2 berlian yang boleh dipertukarkan yang dipasang di atas "home button", berlian merah jambu 7.4 karat dan berlian lapan karat yang sangat jarang ditemui.

Kapal layar ini telah dibeli oleh anak Malaysia yang tidak diketahui pada tahun 2011, yang mana Stuart Hughes sendiri tidak pernah bertemu dengannya.

Harga ini adalah 10 kali ganda harga kapal layar yang diberi nama Eclipse milik hartawan Rusia, Roman Abromovich.

Eclipse pernah memegang gelaran kapal layar paling mahal di dunia sebelum dirampas oleh History Supreme.

Walaupun dunia tidak mengetahui siapa pemiliknya, namun kita boleh meneka siapakah individu tersebut.

Jika dilihatkan kepada harga History Supreme, sudah tentu tak ramai yang mampu membelinya apatah lagi rakyat Malaysia.

Gambar dari Forbes mengatakan ini adalah gambar sebenar kapal layar History Supreme

Dan menurut senarai bilionaire oleh Forbes pada ketika itu, hanya terdapat 3 orang sahaja rakyat Malaysia yang memiliki kekayaan melebihi RM20 bilion dan lebih.

Dan ketika ini, terdapat 5 individu di Malaysia dengan kekayaan melebihi RM20 bilion iaitu Tan Sri Robert Kuok (RM52 bilion), Tan Sri Quek Leng Chan (RM40 bilion), Tan Sri Dato' Sri Dr. Teh Hong Piow (RM22.3bilion), Ananda Krishnan (RM24.4 bilion) dan Tan Sri Dr. Chen Lip Keong (RM20.8 bilion).

Dan jika nilai kapal layar ini iaitu RM20 bilion adalah tepat seperti yang disahkan oleh wakil Stuart Hughes, maka kemungkinan besar pembeli dan pemilik History Supreme adalah Tan Sri Robert Kuok Hock Nien, manusia terkaya di Malaysia ketika ini.

Beliau terkenal sebagai seorang ahli perniagaan yang bijak yang mana kekayaannya dianggarkan bernilai RM53.3 bilion.

Walaupun tersangat kaya, namun agak mengejutkan untuk beliau menggunakan lebih daripada satu pertiga daripada kekayaannya untuk membeli sebuah kapal layar.

Jika anda mempunyai wang lebihan sebanyak RM20 bilion, apakah yang akan anda lakukan dengan wang sebanyak itu?


Bom Belon : Strategi Serangan Udara Jepun Dalam Perang Dunia Kedua

Zaman peperangan seringkali menyaksikan penciptaan senjata-senjata atau ciptaan baru oleh pihak-pihak yang terlibat dalam kancah peperangan. Hal ini disebabkan mereka perlu menyanyingi dan mengimbangi kekuatan tentera pihak lawan. Mana-mana pihak yang mempunyai kekurangan pastinya akan kalah di medan perang.

Ketika zaman Perang Dunia, pihak tentera Jepun telah mencipta satu senjata baru yang bukan sahaja kreatif tapi dikatakan berkesan. Mereka telah mencipta bom belon sebagai usaha untuk menyaingi kekuatan serangan udara tentera Bersekutu terutamanya di kawasan Pasifik.

Pada ketika itu, pihak Jepun tidak mempunyai pelancar roket atau jom jarak jauh. Selain itu, mereka juga tidak mempunyai kapal pelancar pesawat bagi melancarkan jet pejuang dari laut. Oleh itu, pihak Jepun perlu mencari jalan untuk mengimbangi kekuatan serangan udara pihak musuh.

Dua dekad sebelum itu, seorang ahli metereologis dari Jepun bernama Wasaburo Oishi telah membuat penemuan mengenai aliran udara pada altitud tinggi (high-altitude current), yang kini dikenali juga sebagai aliran jet atau arus udara jet (jet stream) yang bertiup di kawasan Pasifik.

Beliau kemudian telah menjalankan beberapa siri eksperimen dengan melancarkan belon ke udara yang dilepaskan dari beberapa lokasi di Jepun. Daripada kajian ini, beliau dapat membuktikan kewujudan jet stream ini yang bertiup dari Barat ke Timur.

Malangnya, kajian ini telah diterbitkan dalam bahasa Esperanto, iaitu sejenis bahasa yang jarang dipertuturkan tapi telah membolehkan kajian ini dilihat dan diakses oleh sesiapa sahaja di seluruh dunia.

Apabila pihak tentera Jepun menyedari akan kajian ini, mereka sedar kewujudan aliran udara pada altitud tinggi ini boleh dimanfaatkan untuk membawa bom dan senjata lain menyeberangi kawasan Pasifik sehingga ke Amerika Syarikat.

Selama tempoh 5 bulan sehingga April 1945, pihak tentera Jepun telah melancarkan kira-kira 9000 belon bom ini ke udara. Setiap belon yang berisi gas hidrogen ini turut akan diikat padanya bahan letupan. Bom belon ini dikenali sebagai Fu-Go.

Belon tersebut akan dibiarkan terbang ke udara setinggi 30,000 kaki sebelum sebelum satu mekanisme kawalan menendang dan menetapkan belon di ketinggian yang betul dengan membuang beg pasir apabila ia turun terlalu rendah atau membuang hidrogen apabila ia naik terlalu tinggi.

Selama tiga hari belon tersebut akan melayang ke seluruh Pasifik menunggang aliran jet pada ketinggian yang tinggi. Pada hari ketiga terdapat mekanisme khas yang akan melepaskan bom ke kawasan Amerika Syarikat, dan balon itu sendiri akan meletup (self-destruct) untuk menghalang musuh dari merampas dan mencuri rahsia atau teknologi di sebalik pembuatannya.

Daripada 9,000 buah yang dilancarkan, kira-kira 300 daripadanya sampai ke pantai barat benua Amerika Utara, dari Alaska ke Mexico dan sejauh kawasan pedalaman seperti Texas, Wyoming dan Michigan. Kebanyakannya jatuh di kawasan terpencil dan tidak berbahaya di lokasi tidak berpenghuni. Selain kerosakan kecil, ia turut menimbulkan kebimbangan kerana menyebabkan kebakaran kawasan hutan.

Menyedari akan penggunaan bom belon ini, sekitar 2,700 orang tentera pasukan Bersekutu telah ditempatkan di tempat kritikal di sepanjang hutan pesisiran pantai Pasifik dengan peralatan pemadam kebakaran. Pesawat pejuang  juga dikerah untuk memintas belon, tetapi ianya kurang berkesan memandangkan mereka terbang begitu tinggi dan sangat cepat sehingga hanya kurang daripada 20 bom belon ini ditembak jatuh.

Pada mulanya tidak ada sesiapapun yang percaya bahawa belon itu boleh datang  dari Jepun berikutan jaraknya yang begitu jauh. Tetapi apabila pasir dari beg pasir yang diikat pada belon dianalisis untuk komposisi mineral dan kewujudan  mikroskopik yang lain di dalamnya, ia memberikan jawapan yang dicari-cari.

Ahli geologi akhirnya berjaya menjejaki pasir tersebut datangnya dari pantai yang terletak di bandar Ichinomiya di pulau Honshu. Hasil pengintipan dari udara yang dilakukan di kawasan tersebut juga menemui dua buah kilang berdekatan pantai tersebut yang dipercayai menghasilkan hidrogen yang digunakan. Kilang ini segera dimusnahkan melalui serangan pengeboman dari udara.

Selain itu, kerajaan Amerika Syarikat telah melakukan segala yang termampu bagi menghalang kewujudan serangan bom belon ini sampai ke pengetahuan pihak media. Ianya dilakukan agar tiada sesiapapun yang tahu bahawa orang Jepun mampu menghasilkan sejenis senjata yang dianggap pintar dan berkesan. Tindakan ini juga bagi mengelakkan keadaan panik orang ramai.

Kemusnahan kilang menghasilkan gas hidrogen akibat serangan udara Amerika Syarikat telah memaksa pihak Jepun menghantikan penggunaan bom belon ini. Lagipun pihak Jepun percaya kesan kemusnahan yang dihasilkan oleh bom ini tidaklah begitu dahsyat seperti yang dikehendaki.

Setelah kematian sekumpulan orang awam yang sedang berpiknik di Oregon disebabkan oleh bom ini, barulah pihak media tiba-tiba kecoh akan kewujudan bom belon ini. Setelah kejadian ini, barulah kerajaan mula sedar betapa pentingnya rakyat tahu akan bom ini bagi mengelakkan perkara sama terjadi.

Kini di Oregon, terdapat sebuah monumen kecil yang dibina di tempat 6 orang mangsa tersebut terbunuh. Di monumen batu tesebut turut tersenarai nama-nama mangsa yang terlibat. Tidak jauh dari situ, dapat dilihat dengan jelas kesan letupan dan kebakaran pada pokok.


Peperiksaan Korea Selatan yang Membuatkan Aktiviti Seluruh Negara Terhenti

Setiap tahun dalam bulan November, lebih daripada setengah juta orang pelajar sekolah menengah di seluruh Korea Selatan akan menduduki peperiksaan terpenting di negara itu. Ujian itu dikenali sebagai CSAT (College Scholastic Ability Test) atau Suneung.

Ia merupakan sesi ujian peperiksaan yang berlangsung selama lapan jam, di mana para pelajar akan diuji dalam bahasa Korea, bahasa Inggeris, matematik, kajian sosial, sejarah dan sains. Ia merupakan ujian terpenting yang akan diduduki oleh mana-mana pelajar Korea Selatan dalam kehidupan mereka.

Bagaimana mereka menjawab soalan dalam peperiksaan pada hari itu akan menentukan universiti manakah yang akan mereka pergi. Ia seterusnya mempengaruhi prospek pekerjaan mereka, pendapatan mereka, di mana mereka tinggal bahkan mempengaruhi kehidupan perkahwinan mereka.

Ia adalah peperiksaan kritikal di mana pihak berkuasa tempatan akan mencuba sebaik mungkin untuk membuatkan hari itu lebih mudah untuk para pelajar yang mendudukinya. Untuk satu hari sahaja, peperiksaan itu menjadi keutamaan di seluruh negara.

Pada hari peperiksaan SCAT, waktu bekerja bermula lewat satu jam supaya kesibukan jalan raya dapat ditangguhkan dan lancar bagi memudahkan pelajar pergi ke dewan peperiksaan. Kadang-kala pegawai polis akan mengiringi para pelajar ke pusar peperiksaan.

Kedai-kedai, bank dan pasaran saham juga dibuka lebih lewat daripada biasa pada hari itu. Pesawat dan kapal terbang tidak dibenarkan terbang semasa ujian pendengaran sedang berlangsung supaya para pelajar yang mengambil peperiksaan berhampiran lapangan terbang tidak terganggu oleh pesawat yang terbang dan mendarat. Seluruh negara seakan-akan terhenti pada hari itu.

Orang ramai, para pelajar yang lebih muda dan guru-guru akan beratur menyusuri jalan-jalan ke pusat peperiksaan sambil menyanyi, bersorak dan bahkan menawarkan coklat kepada calon peperiksaan sebagai tanda tuah.

Manakala ibu bapa calon yang gementar pula akan berkumpul di kuil dan gereja, memegang gambar anak-anak mereka sambil berdoa untuk kejayaan mereka. Tekanan untuk melakukan dengan baik dalam ujian CSAT mencetuskan kemurungan yang ketara di kalangan pelajar.

Seorang pelajar berumur 19 tahun, Lee Yeon-soo, memberitahu Al Jazeera bahawa kebanyakan pelajar mendapat keputusan yang lebih teruk dalam peperiksaan sebenar berbanding ujian latihan kerana tekanan yang begitu tinggi.

Kerana hanya ada segelintir sahaja universiti berprestij di negara itu, persaingan untuk mendapatkan tempat menjadi begitu sengit. Seorang pelajar, Han Jae Kyung, berjenaka bahawa peluang untuk memasuki universiti terhebat di negara itu adalah sama seperti peluang untuk disambar petir.

Tekanan sosial yang begitu hebat untuk melanjutkan pelajaran ke universiti terkemuka juga menyebabkan ramai para pelajar yang mengambil ujian tersebut sebanyak beberapa kali. Namun, ia adalah memalukan kerana menunjukkan bahawa pelajar itu tidak cukup bijak.

Ketidakupayaan untuk melaksanakan yang terbaik mengikut jangkaan masyarakat dan ibu bapa, sering mendorong para pelajar untuk membunuh diri. Menyediakan diri untuk peperiksaan ini adalah "usaha yang memakan diri sendiri".

Para pelajar yang bakal menduduki peperiksaan CSAT biasanya akan mengadakan sesi pembelajaran sesudah waktu sekolah bermula dari pukul 6 petang hingga 10 malam. Mereka mengkaji semula apa yang dipelajari pada hari itu dan belajar apa yang akan diajar pada keesokan harinya.

Pada hujung minggu pula, ada antara mereka yang menghadiri kelas tusyen. Sesetengahnya akan menghadiri lima hingga enam sesi kelas. Walaupun pihak kerajaan telah membuat undang-undang bahawa pusat pengajian perlu ditutup pada pukul 10 malam, masih ada yang melanggar peraturan itu dan membuat kelas prep sekolah sehingga jam 2 pagi.

Seorang lagi pelajar, Lee Yeon-soo, berkata bahawa dia berasa orang-orang Korea mempunyai penyakit. Ia adalah penyakit "sibuk". Pelajar sibuk belajar sepanjang masa sehingga mereka tidak mempunyai kehidupan lain. Sekolah-sekolah juga telah menjadi seperti penjara.

Inilah hakikat yang perlu dihadapi oleh para pelajar sekolah di Korea Selatan. Setelah berjaya menamatkan pengajian di universiti, mereka juga perlu melalui perkara yang sama seperti ini ketika bekerja.


Sindrom TMJ - Gangguan Yang Amat Menyakitkan Jiwa

Sendi Temporomandibular (TMJ) bertindak seperti engsel gelongsor, menghubungkan tulang rahang kita ke tengkorak.

Manusia mempunyai satu sendi pada setiap sisi rahang. Masalah TMJ, sejenis gangguan temporomandibular atau TMD boleh menyebabkan rasa sakit pada sendi rahang dan otot yang mengawal pergerakan rahang.

Penyebab sebenar gangguan TMJ terhadap seseorang sukar ditentukan. Kesakitan anda mungkin disebabkan oleh kombinasi faktor, seperti genetik, arthritis atau kecederaan rahang.

Sesetengah orang yang mengalami kesakitan rahang juga cenderung untuk menggeselkan gigi mereka (bruxism), namun juga terdapat ramai orang biasa mengeselkan gigi mereka dan tidak pernah mengalami gangguan TMJ.

Dalam kebanyakan kes, kesakitan dan ketidakselesaan yang dikaitkan dengan gangguan TMJ adalah sementara dan boleh dilegakan dengan penjagaan diri atau rawatan tanpa pembedahan.

Pembedahan biasanya merupakan jalan terakhir selepas langkah-langkah konservatif yang diambil gagal, tetapi sesetengah pesakit gangguan TMJ mungkin mendapat manfaat daripada rawatan pembedahan.

Gangguan TMJ juga boleh menyebabkan bunyi "klik" atau sensasi ngilu apabila anda membuka mulut atau mengunyah.

Tetapi jika tidak ada kesakitan atau batasan pergerakan yang berkaitan dengan bunyi "klik" pada rahang anda, anda mungkin tidak memerlukan rawatan untuk gangguan TMJ.

Dapatkan rawatan perubatan jika anda mengalami kesakitan atau kelembutan berterusan di rahang anda, atau jika anda tidak boleh membuka atau menutup rahang anda sepenuhnya.

Doktor, pakar pergigian anda atau pakar TMJ boleh membincangkan sebab dan rawatan yang mungkin untuk masalah anda.

Bahagian tulang yang berinteraksi dalam sendi ditutup dengan tulang rawan dan dipisahkan oleh cakera penyerap kejutan kecil, yang biasanya mengekalkan pergerakan lancar.

Walau bagaimanapun, dalam kebanyakan kes, punca gangguan TMJ tidak jelas.


Pandangan Agama Kristian, Hindu dan Buddha Berkaitan Homoseksualiti (LGBTQ)

Bila berbicara tentang homoseksualiti, akan wujud banyak pandangan yang dilontarkan setiap individu - dengan setiap pandangan pula sudah pastilah berbeza-beza mengikut fahaman dan pegangan agama individu tersebut.

Homoseksualiti haruslah diakui sebagai satu isu yang sangat sensitif, namun malangnya bagi kita rakyat Malaysia - topik homoseksualiti seolah-olah tidak dapat lari daripada terus membelenggu politik kita.

Banyak pihak mempersoalkan wajarkah kita meletakkan homoseksualiti sebagai isu besar, dalam memilih seorang pemimpin. Menurut Islam wajar kerana pemimpin yang diketahui homoseksual tidak mempunyai akhlak yang layak untuk diletakkan sebagai seorang pemimpin masyarakat. Persoalannya pula - bagaimana pandangan agama lain tentang homoseksualiti selain agama Islam?

Ajaran Kristian walaupun mempunyai larangan yang jelas, tidak dapat lari daripada diseleweng fahamannya terhadap LGBT.

Wujud beberapa individu pakar bidang teologi Kristian dan kumpulan gerakan Kristian yang secara terbuka menyokong homoseksualiti, pada tahap berbeza-beza dan pandangan mereka pula diterima ramai dalam era moden - walaupun Bible menyebut sebaliknya.

Jika dirujuk pada ajaran asal Kristian yang terkandung dalam kitab Bible, ada banyak larangan perbuatan homoseksualiti yang jelas. Kisah Nabi Lut dan kaum Sodom yang mirip dengan kisah yang terkandung seperti ajaran Islam, diceritakan dalam Genesis 19 - menceritakan akibat yang boleh berlaku seandainya tabiat homoseksualiti dijadikan norma.

Peringatan tentang larangan mendatangi lelaki sama seperti mendatangi isteri disebutkan dan diulang beberapa kali seperti dalam bahagian Leviticus 18-20, 1 Corinthians 6 :9-10 serta beberapa bahagian lain. Dalam beberapa bahagian Bible, lelaki yang menyetubuhi lelaki lain digelarkan dengan satu gelaran khas yang disebut sebagai 'arsenokoitai.'

Dalam ajaran Hindu menerusi kitab Vedic, manusia boleh dikatakan dibahagi kepada tiga kelompok utama. Yang pertama digelarkan sebagai pums-prakriti iaitu lelaki normal, stri-prakriti yang mewakili wanita normal dan yang terakhir adalah tritiya-prakriti yang digelarkan sebagai kelompok ketiga.

Tritiya-prakriti pula boleh dipecahkan lagi kepada beberapa kumpulan kecil yang berbeza berdasarkan kepada kriteria kecenderungan masing-masing. Wujud kelompok napumsaka (lelaki homoseksual), sandha (individu trans jantina), kliba (individu aseksual), svarini (wanita homoseksual) dan kami/kamini (individu biseksual).

Dewa dan dewi orang Hindu juga mempunyai banyak bentuk yang tidak semestinya kekal dalam satu jantina, dengan gambarannya turut sama berubah-ubah. Salah satu Dewa/Dewi yang mempunyai bentuk sedemikian rupa adalah Ardhanarishvara, kanan tubuhnya lelaki sementara kiri tubuhnya wanita.

Apa yang kami cuba sampaikan di sini, agama Hindu agak longgar penerangannya tentang homoseksualiti kerana asas agama Hindu tentang jantina juga agak terbuka. Hanya ada satu saja larangan tentang homoseksualiti yang tidak jelas maknanya disebutkan, dalam kitab Manusmrti (Undang-undang Manu) yang menggambarkan hubungan lelaki dengan lelaki lain, sebagai sesuatu yang tidak semulajadi.

Untuk menjelaskan pegangan Buddha dalam isu ini, kita imbas kembali berkenaan satu peristiwa sebuah pertemuan bersejarah pada tahun 1997 di antara Dalai Lama dengan sekumpulan aktivis gay dan lesbian, yang mahu mendengar sendiri penjelasan berkenaan perspektif ajaran Buddha terhadap individu seperti mereka selepas karya tulisan Dalai Lama mengkritik homoseksualiti.

Jawapan yang mereka terima sangat mengecewakan. Ini kerana Dalai Lama menegaskan bahawa berdasarkan prinsip ajaran Buddha, harus wujud perbezaan yang jelas di antara penganut Buddha dengan bukan penganut Buddha dalam hal itu. Ajaran Buddha jelas sekali melarang sebarang bentuk hubungan sejenis, sama ada melibatkan lelaki dan lelaki atau wanita dengan wanita.

Menambah jawapan, Dalai Lama juga menjelaskan selain daripada hubungan homoseksual - sebarang bentuk seks oral, seks melalui dubur dan juga tabiat onani adalah dilarang; walaupun dengan isteri sendiri. Bagaimanapun, Dalai Lama juga memberitahu sekiranya masyarakat dunia merasakan homoseksualiti itu patut dijadikan norma, terpulanglah pada mereka tetapi tetap mengatakan penganut Buddha tidak sama sekali mengiktiraf hubungan sejenis.

Sejak dulu sehinggalah ke hari ini, mana-mana individu yang dilantik sebagai Dalai Lama akan berdepan tekanan aktivis LGBT dalam usaha mereka untuk mendapatkan sokongan Dalai Lama, sehinggakan apa saja ayat beliau yang seakan menyokong homoseksual akan dijadikan hujah utama.

Sejak dulu lagi Dalai Lama menegaskan hanya hubungan zakar dan faraj saja diterima bagi penganut agama Buddha. Bagaimanapun, kes-kes homoseksualiti melibatkan sami Buddha saban tahun semakin meningkat.


Kenali Siapa Sebenarnya Haziq Aziz

Dunia politik di Malaysia tidak pernah sunyi daripada kontroversi sejak dulu lagi. Jika dahulu Dato Seri Anwar Ibrahim didakwa melakukan hubungan sulit dengan pembantunya, kini perkara yang sama dikatakan berulang kembali.

Seorang individu bernama Haziq Aziz tampil ke hadapan dan mengaku dia adalah lelaki dalam video tersebut yang didakwa melakukan hubungan sulit dengan seorang menteri kabinet.

Mungkin ramai yang tertanya-tanya siapakah gerangan Haziq Aziz ini yang begitu berani membuat kenyataan yang boleh menggugat kredibilitinya.

Haziq Aziz atau nama penuhnya Muhammad Haziq Abdul Aziz yang dilahirkan pada tahun 1992 adalah setiuasaha sulit kanan Shamsul Iskandar Md. Akin, Timbalan Menteri Industri Utama yang dilantik pada 15 Januari 2019.

Dia memulakan pengajiannya di Universiti Malaya pada tahun 2012 dalam jurusan undang-undang dan aktif berpolitik sejak awal lagi.

Haziq yang kini berusia 27 tahun merupakan individu yang bertanggungjawab mengasaskan sayap pelajar PKR iaitu Mahasiswa Keadilan Malaysia (MKM) dan bertindak sebagai presiden.

Dia juga pernah menyertai program pertkaran mahasiswa antarabangsa iaitu Program Mahasiswa Antarabangsa Fulbright.

Kerana didapati terlibat dalam satu demonstrasi liar Anti-PTPTN pada April 2012, Haziq dan dua lagi aktivitis dari Universiti Malaya iaitu Safwan Anang dan Syahid Zaini dikenakan hukuman gantung pengajian selama satu semester pada September 2012.

Demonstrasi itu meminta agar pihak berkuasa memberikan pendidikan percuma dan menghapuskan PTPTN.

Juga pada tahun 2012, terdapat laporan bahawa Haziq melalui akaun Twitternya telah menghina Sultan Johor dengan membuatk kenyataan yang dilihatkan mempertikaikan Sultan Johor berikutan tindakan beliau membida nombor pendaftaran kenderaan WWW 1.

Dia bergerak di bawah sayap Angkatan Muda Keadilan dan dilihatkan sebagai antara salah seorang bakal pemimpin yang berpotensi untuk diketengahkan.

Pada tahun 2016, Haziq dilaporkan pernah mempunyai hasrat untuk meninggalkan PKR namun pemimpin tertinggi parti itu menyatakan bahawa tidak pernah menerima surat perletakan jawatan darinya.

Haziq kemudiannya menjadi pelatih menteri di Jabatan Perdana Menteri Nancy Shukri.

Satu sumber yang rapat dengannya berkata beliau menyertai Nancy pada tahun 2017.

Dia dikatakan kembali menyertai PKR pada PRU14 pada tahun 2018 dan dipilih menjadi Ketua Angkatan Muda Keadilan Santubong.

Menurut seorang kenalan dari universiti yang sama iaitu Habib Mazlan, Haziq tidak pernah berkelakuan pelik atau ada sejarah menggoda lelaki.

Malah, dia mempunyai seorang teman wanita yang mengambil jurusan yang sama pada ketika itu.

Malah perbualan menerusi Whatsapp antara mereka berdua mendedahkan bahawa Haziq menafikan kelibat dalam video tersebut bukanlah dirinya dan dia bukan seorang gay.

Walaubagaimanapun selepas pengakuan dibuat olehnya berikutan penyebaran video tersebut, Haziq melakukan laporan polis. Laporan itu dibuat bertujuan untuk menyangkal segala tuduhan netizen.

Bimbang akan keselamatannya, Haziq melakukan laporan tersebut di balai polis Kelana Jaya dan menegaskan bahawa menteri yang didakwanya telah menghantar setiausaha politik untuk berjumpa dengannya.

Haziq memberitahu bahawa setiausaha tersebut meminta dia menafikan perkara yang didakwa, dan meminta haziq untuk berbohong.


Kisah Remaja Afrika Genius Bina Kincir Angin Untuk Bekalkan Tenaga Elektrik Di Kampungya - William Kamkwamba

Tak dapat dinafikan bahawa dunia ketika ini semakin canggih dengan teknologi tanpa batasan. Tetapi di sesetengah kawasan di dunia, terdapat sekumpulan manusia yang hidup tanpa keperluan asas.

Antaranya adalah tenaga elektrik yang sangat penting dalam kehidupan seharian. Namun, di sebuah kawasan di Afrika, seorang remaja yang tidak berpendidikan berjaya mengubah nasib penduduk kampungnya.

William Kamkwamba dilahirkan pada 5 Ogos 1987 di Dowa, Malawi dan dibesarkan di ladang keluarganya di Masitala Village, Wimbe, kira-kira 2 setengah jam timur laut di ibu kota Malawi.

Anak kedua daripada 7 orang anak Trywell dan Agnes Kamkwamba, William mempunyai enam saudara perempuan iaitu Annie, Dorris, Rose, Aisha, Mayless, dan Tiyamike.

William mendapatkan pendidikan di Sekolah Rendah Wimbe, dengan menamatkan gred 8 dan kemudian diterima di sekolah menengah Kachokolo.

Pada tahun 2001, Malawi dilanda masalah kelaparan yang tersangat teruk. Dalam hanya tempoh 5 bulan, penduduk Malawi mula mati kelaparan.

Keluarga William pada ketika itu hanya mampu untuk makan sekali sahaja dalam sehari iaitu pada waktu malam.

Oleh kerana masalah ini, keluarga William tidak mampu untuk membayar yuran tahunan sekolah kira-kira RM240, membuatkan William terpaksa berhenti sekolah beberapa bulan sebelum menaiki tingkatan 2.

Di usia 14 tahun, William tidak hanya berserah kepada nasibnya sebaliknya mahu meneruskan pengajiannya.

William mula melawat ke perpustakaan yang terletak di kampungnya dan mendapati bahawa minatnya terarah kepada bidang elektronik.

Sebelum itu, beliau pernah menubuhkan sebuah perniagaan kecil membaiki radio di kampungnya, tetapi kerja ini tidak memberikan pulangan yang banyak.

Pada mulanya, William membina kincir angin prototaip setinggi 5 meter menggunakan motor radio dan dibina menggunakan basikal yang telah rosak, bilah kipas traktor, absorber kereta lama dan pokok gum biru.

Selepas menyambungkan kincir angin tersebut ke bateri kereta untuk penyimpanan, William berjaya menyalakan 4 mentol lampu dan mengecaj telefon jirannya.

Sistem ini juga dilengkapi dengan suis lampu buatan sendiri dan pemutus litar yang diperbuat daripada paku, dawai, dan magnet.

Kincir angin tersebut kemudian ditambah kepada 12 meter untuk "menangkap" angin di atas pokok dengan lebih baik.

Projek-projek seterusnya termasuklah air bersih, pencegahan malaria, tenaga solar dan pencahayaan untuk 6 buah rumah kawasan rumah keluarganya, telaga air dalam dengan pam solar untuk air bersih, sistem pengairan titis dan membekalkan jersi seragam serta kasut untuk pasukan bola sepak kampung mereka, Wimbe United.

Projek kincir angin William telah menarik ramai pengunjung dari kawasan di sekitar, termasuk Dr. Hartford Mchazime, timbalan pengarah MTTA, NGO Malawi yang bertanggungjawab terhadap perpustakaan komuniti.

Dr. Hartford membawa pihak media termasuk The Malawi Daily Times, yang menulis cerita yang panjang tentang projek William.

Soyapi Mumba dan Mike McKay, jurutera di Baobab Health Partnership di Malawi menulis di blog mereka tentang artikel itu dan berita mengenai penemuan William diketahui Emeka Okafor, pengarah program untuk TEDGlobal.

Emeka kemudiannya bersungguh-sungguh mencari di mana lokasi William dan menjempu remaja genius ini ke persidangan TEDGlobal 2007 di Arusha, Tanzania sebagai felo.

Ucapan beliau telah membuatkan penonton terharu dan telah menarik lebih banyak mentor tambahan, penderma, dan syarikat yang menyokong pendidikan dan projek-projek seterusnya.

Beliau kemudiannya menjadi pelajar di Christian Bible College Christian Academy di Lilongwe, Malawi dan menerima biasiswa Akademi Kepimpinan Afrika.

Walaupun kesempitan wang dan terpaksa berhenti sekolah ketika kecil, namun berkat usaha gigih William, beliau akhirnya berjaya menamatkan pengajian dari Kolej Darmouth pada tahun 2014 ketika berusia 27 tahun.

Kerjaya pertama beliau selepas menamatkan pengajian adalah sebagai Felo Global di Ideo.org..

Ketika di Ideo.org, William memberi tumpuan kepada Rekabentuk Berpusatkan Manusia dan menghantarnya ke seluruh dunia daripada projek kebersihan di India sehinggalah kepada pencegahan keganasan berasaskan jantina di Kenya.

Beliau kini bekerja untuk WiderNet dalam membangunkan kurikulum teknologi yang sesuai yang membolehkan orang ramai menghapuskan jurang antara "mengetahui" dan "melakukan".

WiderNet akan mengedarkan kandungan melalui eGranaries sekitar Malawi dan di seluruh benua.


4 Scam Paling Kerap Berlaku Di China Dan Cara Menghindarinya

Penipuan ada di mana-mana dan ia bergantung kepada anda untuk ditipu atau tidak. Mereka yang tidak mempunyai pengetahuan atau pengalaman adalah golongan yang sangat mudah tertipu.

Antara penipuan yang paling kerap dan berlaku secara berterusan adalah di lokasi tumpuan pelancong di mana ramai manusia yang tidak berhati perut mengambil kesempatan.

Sudah tentu anda tidak mempunyai banyak pengetahuan tentang sesuatu tempat yang asing, dan ini memudahkan anda ditipu. Dan antara salah satu negara yang mempunyai penipuan paling banyak adalah China.

iluminasi.com kongsikan 4 penipuan atau scam yang paling biasa dilakukan di China dan cara untuk mengelak daripada ditipu.

Ini adalah penipuan yang paling mengecewakan di China. Pasti anda juga setuju bahawa anda tidak tahu cara membezakan antara wang tulen dan wang palsu kan? Ini memudahkan anda ditipu.

Namun, penipuan ini semakin jarang berlaku kerana hukuman ke atas wang palsu di China adalah berat dan keras. Tapi, anda masih perlu berhati-hati.

1. Anda berikan pemandu teksi wang 100 atau 50 RMB, dan wang itu ditukar secara senyap-senyap lalu diberikan kembali kepada anda oleh pemandu dengan mengatakan anda memberikan wang palsu.

Ini adalah cara klasik yang mana pihak polis tidak dapat membantu. Jadi jika anda tidak sedar wang anda ditukar, sudah tentu anda akan membayar 100 RMB untuk kali kedua.

2. Anda bayar jumlah kecil menggunakan wang kertas 100 RMB. Baki yang diberikan oleh penipu adalah dalam bentuk 50 RMB palsu manakala yang lain adalah asli.

Ini biasanya berlaku ketika menaiki teksi atau di kedai tepi jalan.

Jika anda berhati-hati, penipuan ini mudah untuk dielakkan dan tidak memerlukan cara untuk membezakan rupa bentuk wang China yang sebenar atau tidak. Apa yang anda perlu lakukan adalah:

Dapatkan wang tunai anda dari sumber yang boleh dipercayai. Ini bermakna anda harus mengeluarkan wang dari bank China, mesin ATM tempatan atau tukarkan wang tunai di pengurup wang yang bertauliah (bukannya orang di tepi jalan).

Adalah dinasihatkan untuk pecahkan wang 100 RMB di kedai atau perniagaan yang boleh dipercayai dan bukannya perkhidmatan seperti teksi dan sebagainya.

Sebagai contoh, berbelanja di kedai serbaneka dengan membeli sebotol air.

Jika anda tak tahu bagaimana rupa bentuk dan "rasa" wang kertas yuan, jangan takut untuk memeriksa wang tersebut. Bandingkan dengan wang yang anda terima dari bank yang anda tahu ia tulen.

Di China, amalan untuk memeriksa sama ada wang yang diterima adalah tulen atau palsu di kedai-kedai adalah sesuatu yang biasa, dan anda juga boleh melakukannya.

Seorang lelaki menceritakan pengalamannya mendarat di lapangan terbang di China dan bertengkar dengan pemandu teksi mengenai kos teksi tersebut.

Pemandu teksi mahukan kadar rata (flat rate) yang mana terlalu mahal tetapi lelaki tersebut mahu menggunakan meter. Akhirnya, lelaki tersebut "menang" kerana dia tinggal di kawasan tersebut dan tahu caj yang dikenakan adalah sangat tinggi.

Namun, ia masih menjengkelkan kerana harus bertengkar dengan pemandu teksi tersebut. Dan ini boleh berlaku kepada sesiapa sahaja lebih-lebih lagi pelancong yang tidak mengetahui apa-apa tentang caj teksi.

Scam teksi: Teksi yang mahu mengenakan caj kadar rata dan tidak menggunakan meter disediakan.

Scam teksi hitam: Penipuan ini merujuk kepada apabila teksi hitam tiba-tiba menukarkan caj. Sebagai contoh, pemandu teksi berkata bahawa dia tidak memberitahu caj tersebut adalah 30 RMB tetapi 300 RMB.

Ia mungkin berlaku dengan cara pemandu teksi membawa anda tanpa menawarkan harga dan kemudiannya mengenakan caj yang tak masuk akal apabila anda sampai.

Scam bas pelancongan: Anda akan dapat apa yang anda bayar. Sudah tentu ada bas pelancongan yang tersangat murah tetapi apa yang berlaku adalah ia akan membawa anda ke setiap "perangkap" pelancong yang ada di bandar tersebut untuk mengimbangi kos tersebut.

Penipuan pengangkutan di China sangat mudah untuk dielakkan hanya jika anda sanggup untuk melakukan perkara yang tidak selesa iaitu berunding dengan pemandu sebelum memulakan perjalanan.

Ia bukan sahaja melibatkan harga tetapi lokasi destinasi dan sama ada terdapat hentian yang dibuat dalam perjalanan.

Dan juga, anda harus bersedia untuk teguh dengan pendirian anda. Mungkin anda rasa anda tegas namun wanita China terkenal dengan sifat yang berani dan akan membuat kecoh untuk memalukan anda.

Dan yang terakhir boleh anda lakukan terutamanya terhadap teksi yang sah adalah mengambil gambar pendaftaran yang terletak di bahagian cermin hadapan dan juga nombor plat.

Beritahu bahawa anda akan melaporkan kepada pihak berkuasa jika mereka masih cuba untuk menipu anda. Ini adalah cara yang paling efektif.

Perkara ini tidak semestinya penipuan tetapi sangat menjengkelkan. Peraturan umum ketika melancong ketika di tempat tarikan adalah untuk tidak memberikan wang kepada pengemis.

Penipuan "Chinese Tea House" adalah penipuan terancang yang masih dilakukan kerana ia masih berjaya menipu pelancong. Penipu biasanya terdiri daripada pelajar kolej atau gadis cantik.

Dan mangsa mereka adalah lelaki yang melancong berseorangan. Anda akan berhadapan dengan penipuan ini di kawasan pelancong di bandar-bandar besar seperti Beijing atau Shanghai.

Cara ia dilakukan adalah penipu tersebut akan datang mendekati anda dan memulakan perbualan yang mesra.

Selepas mendapat kepercayaan anda, mereka akan bertanyakan sama ada anda ingin menyertai mereka untuk minum teh atau melihat hasil seni tradisional mereka.

Anda kemudian akan dibawa ke sebuah tempat (Rumah teh atau sekolah seni) untuk merasa beberapa jenis teh dan "rakan-rakan" baru anda tadi akan lenyap. Ini meninggalkan anda keseorangan dan terpaksa membayar teh yang "tersangat mahal".

Rakan-rakan tadi diberikan komisyen kerana membawa anda ke tempat tersebut.

Bagi penipuan "Sekolah Seni" pula, mereka menggunakan kepercayaan yang diterima untuk mencetuskan rasa bersalah agar anda membeli hasil seni yang murah dengan harga tinggi.

Cara paling mudah untuk elakkan ditipu dengan cara ini adalah berhati-hati dengan sesiapa sahaja yang memulakan perbualan dengan anda. Orang Cina biasanya sangat introvert dan jika hal ini berlaku, ia adalah tidak normal.

Anda tidak semestinya perlu mengelak daripada semua orang tempatan tetapi berhati-hati dengan mereka yang terlebih mesra.

1. Uji "kawan" baru anda. Jika anda diajak ke sesuatu tempat, uji mereka dengan memberi cadangan tempat lain yang anda tahu. Jika mereka enggan, maka ia adalah satu penipuan.

3. Yang terakhir adalah jangan takut untuk berkata "TIDAK". Ia mungkin agak kasar lebih-lebih lagi kepada "pelajar" yang mesra, tetapi anda tak perlu membeli atau minum teh yang ditawarkan.


Spruce Creek: Bandar Dimana Setiap Rumah Penduduk Memiliki Pesawat Peribadi

Spruce Creek, sebuah bandar yang terletak di Timur Laut Florida dan beberapa batu di selatan Daytona Beach, merupakan salah satu komuniti kediaman paling unik di dunia. Jumlah penduduk disini juga tidak begitu ramai hanya sekitar 5000 orang dan 1300 buah rumah.

Menariknya, bandar ini juga dikenali sebagai kediaman taman udara dimana hampir kesemua rumah disini mempunyai kapal terbang dan hangar peribadi di kediaman mereka. Hangar ini bersambungan dengan landasan penerbangan dan terdapat banyak papan tanda di jalan raya untuk memberi amaran kepada penduduk tentang pesawat keluar dan masuk dari kawasan ini.

Spruce Creek dahulunya merupakan kawasan pangkalan tentera dan harga sebuah rumah disini sekitar £100,000 bagi sebuah rumah kondo kecil dan boleh mencecah jutaan Pound Sterling bagi rumah banglo yang memiliki hangar peribadi.

Kawasan ini mempunyai keunikannya yang tersendiri dan mempunyai pelbagai kemudahan. Terdapat padang golf 18-lubang, beberapa kelab penerbangan, perkhidmatan menyewa pesawat, tempat latihan penerbangan dan kawalan keselamatan 24 jam.

Bagi peminat kapal terbang dan mereka yang hidupnya berkisar di sekitar kapal terbang, Spruce Creek adalah syurga bagi golongan ini. Antara penduduk Spruce Creek yang paling terkenal adalah pelakon dan juruterbang Amerika John Travolta yang tinggal di kawasan komuniti ini selama bertahun-tahun.

John Travolta walau bagaimanapun telah dihalau keluar dari kawasan kediaman ini kerana telah menerima banyak aduan dari penghuni disini yang melaporkan kebisingan melampau yang dihasilkan oleh pesawat Boeing 707-nya, bekas pesawat milik Quantas Airline yang dimiliki oleh Frank Sinatra, dan kerana pesawat miliknya terlalu besar untuk landasan di Spruce Creek.

Selain daripada pesawat Boeing, disini anda juga boleh melihat pelbagai koleksi pesawat Cessnas dan Pipers, Mustang P-51, beberapa L-39 Albatros, Eclipse 500, Fouga Magister dan juga jet pejuang MiG-15 dari Rusia. Selain daripada kapal terbang, adalah menjadi kebiasaan untuk melihat deretan kereta dan motosikal mewah di kawasan ini antaranya Lamborghinis, Corvettes, dan Porshe.

Kerana jumlah penduduk yang tidak begitu ramai, penduduk disini begitu rapat antara satu sama lain. Kebanyakan penduduknya adalah juruterbang profesional maka setiap pertuturan dan perbincangan mereka biasanya berkisarkan mengenai aktiviti penerbangan.

Selain itu, ada juga yang bekerja sebagai doktor, peguam, juruterbang dan pelbagai kerjaya profesional yang lain. Namun, apa yang membuatkan mereka memilih untuk hidup di Spruce Creek adalah kerana minat yang begitu mendalam terhadap dunia penerbangan.

Penduduk disini juga biasanya mengadakan aktiviti keraian pada setiap hari Sabtu hujung minggu. Setiap pagi Sabtu, sebahagian mereka akan berkumpul dan berlepas ke salah satu lapangan terbang tempatan untuk sarapan pagi, satu tradisi yang mereka gelar Saturday Morning Gaggle.

Spruce Creek bukanlah satu-satunya kawasan komuniti dengan konsep sebegini. Konsep perumahan dengan kemudahan landasan penerbangan ini sebenarnya sudah wujud selepas Perang Dunia Kedua lagi. Ketika itu di Amerika Syarikat terdapat terlalu banyak juruterbang dan landasan penerbangan yang dibina ketika zaman peperangan.

Bagi memanfaatkan kemudahan yang sudah sedia ada ini, pihak Civil Aeronautics Administration telah mencadangkan pembinaan 6000 kawasan perumahan dengan konsep sebegini di keseluruhan Amerika Syarikat.

Walaupun idea itu tidak menjadi realiti sepenuhnya, ia telah menarik minat beberapa pihak yang sanggup melakukan pelaburan besar membina kawasan perumahan yang mempunyai landasan penerbangan persendirian seperti di Spruce Creek.

Kini, terdapat kira-kira 600 buah pusat perumahan atau komuniti di seluruh Amerika Syarikat yang berkonsepkan rumah seperti di Spruce Creek dimana kebanyakannya tertumpu di negeri seperti Arizona, Colorado, Florida, Texas dan Washington. Namun, Spruce Creek merupakan kawasan perumahan terbesar di Amerika Syarikat dengan konsep sebegini.


10 Perbezaan Bahasa Malaysia dan Indonesia Yang Mengelirukan Kita

Negara kita dan negara Indonesia merupakan dua buah negara yang asalnya serumpun.

Kita mempunyai pertalian yang sangat rapat dengan Indonesia, malahan pernah mempunyai jalan perdagangan dan pemerintahan yang dibuka secara terbuka untuk semua. Dari segi bahasa kedua-dua bahasa kita kedengaran hampir serupa.

Namun bahasa Melayu dan bahasa Indonesia tetap mempunyai banyak perbezaan daripada segi makna. Tahukah anda wujud beberapa perbezaan antara bahasa kita dan Indonesia yang agak mengelirukan, serta boleh mendatangkan marah sekiranya kita tidak mengerti perbezaannya.

Sekiranya anda berkata 'saya berada dalam kecemasan!' kepada orang Indonesia, berkemungkinan besar mereka akan membiarkan saja anda.

Berbeza dengan kita di mana kecemasan digunakan untuk menggambarkan sesuatu yang kelam-kabut atau penting, kecemasan pada mereka bermaksud 'kebimbangan' atau stres.

Di Indonesia, perkataan kereta kebiasaannya digunakan bagi merujuk kepada keretapi. Bagi merujuk kepada kereta, mereka menggunakan istilah 'mobil.'

Ini bermakna, sekiranya nama 'Batmobile' diterjemahkan ke dalam kedua-dua bahasa, di Indonesia akan ditulis sebagai 'Mobil Batman' tetapi di Malaysia pula akan ditulis sebagai 'Kereta Batman.'

Janganlah anda sama sekali ajak orang Indonesia bercinta dengan anda, kalau mereka belum jelas tentang penggunaan Bahasa Melayu kita.

Di Indonesia, 'bercinta' membawa makna tidur bersama. Untuk kita pula, bercinta membawa makna berpasang-pasangan.

Bagi orang Malaysia, jemput datang ke rumah bererti mengajak seseorang hadir sebagai tamu ke rumah.

Untuk orang Indonesia, mereka menggunakan jemput apabila mahu menetapkan masa bagi mengambil seseorang di mana-mana tempat yang telah ditetapkan.

Jangan terkejut kalau kawan Indonesia anda tidak hadir dan mungkin kecewa, sekiranya anda menjemput mereka ke rumah anda.

Janganlah pula pelik seandainya ada orang Indonesia bertepuk tangan gembira mendengar ada orang berkelakuan sumbang.

Ini kerana bagi mereka, istilah itu digunakan untuk merujuk sifat seorang yang gemar menyumbang kepada sesuatu atau menderma.

Kita pula tetap juga menggunakan perkataan sumbang dalam makna serupa iaitu sumbangan atau menyumbang, tetapi amat malu kalau ditangkap berkelakuan sumbang.

Penulis banyak kali juga kaget semasa perlu banyak berinteraksi dengan rakan Indonesia dulu - kenapa banyak kali diulangnya gampang, gampang, gampang.

Anak luar nikah siapa yang dimaksudkannya? Rupa-rupanya gampang pada orang Indonesia bermakna senang.

Orang Indonesia menggunakan perkataan kakak dalam makna yang sangat berbeza dengan kita.

Kakak bererti 'abang' di Indonesia, sementara kita pula merujuk kepada individu wanita lebih tua. Usahlah terkejut sekiranya ada gadis Indonesia memanggil anda kakak sekiranya anda lelaki. Tidak hilang maskuliniti anda.

Kita di Malaysia menggunakan perkataan seronok untuk menggambarkan sesuatu situasi aktiviti yang digemari kita.

Bagaimanapun, di Indonesia perkataan seronok digunakan bagi melambangkan sesuatu yang tidak senonoh seperti 'pakaian kakak itu tidak seronok' bererti pakaian lelaki itu memalukan.

Orang Malaysia amat gemarkan barangan atau hadiah yang diperolehi secara percuma, kerana tidak memerlukan sebarang kos pada kita.

Warga Indonesia pula menggunakan istilah percuma untuk menggambarkan sesuatu yang membazir atau tidak lagi perlu diteruskan, seperti "tak usahlah bercakap lagi, percuma saja usaha kau."

Sebagai kanak-kanak generasi 90-an, sejak dulu penulis tertanya kenapa siri Masked Rider Black di negara kita diterjemahkan sebagai 'Satria Baja Hitam.'

Sekarang barulah penulis tahu, baja dalam Bahasa Indonesia bermakna besi keluli.

Bagaimanapun, di Malaysia - baja lebih popular merujuk kepada bahan yang diletakkan pada pokok untuk menggalakkan pertumbuhannya, walaupun kita pun sebenarnya berkongsi makna sama seperti istilah Indonesia.

Anda tahu ada tak perbezaan lain yang wujud? Kalau ada, nyatakan dalam ruangan komen. Minat dengan artikel ini?

Pelajari tentang sejarah zaman konfrontasi di antara negara kita dan Indonesia satu ketika dulu.


Kajian Harvard Buktikan Kenapa Agama Sangat Penting Untuk Manusia

Satu kajian oleh Harvard baru-baru ini mendedahkan bahawa anak-anak yang diberikan pendidikan agama lebih cenderung untuk sihat dan mempunyai tahap kesejahteraan yang lebih tinggi ketika di awal zaman dewasa, berbanding mereka yang tidak.

Kajian yang dijalankan oleh Harvard T.H. Chan Sekolah Kesihatan Awam yang didedahkan bulan lepas, menunjukkan hubungan antara pendidikan keagamaan dan kesihatan fizikal serta mental yang lebih baik pada orang dewasa muda.

Penyelidik mendapati bahawa orang yang menghadiri majlis keagamaan setiap minggu atau yang mengamalkan sembahyang atau meditasi setiap hari ketika zaman remaja dilaporkan melaporkan mempunyai kepuasan hidup yang lebih tinggi dan lebih positif di usia 20-an.

Mereka ini didapati kurang cenderung untuk terlibat dalam hal-hal seperti merokok, gejala kemurungan, dadah atau mempunyai jangkitan seksual berbanding orang yang kurang terlibat dalam amalan rohani.

Para penyelidik mnyelia 5,000 kanak-kanak dan remaja untuk tempoh 8 hingga 14 tahun, mengawal pembolehubah seperti kesihatan ibu, status sosioekonomi dan sejarah penyalahgunaan bahan terlarang atau simptom kemurungan.

Keputusan menunjukkan bahawa mereka yang hadir ke majlis keagamaan sekurang-kurangnya sekali seminggu ketika kanak-kanak lebih cenderung untuk mempunyai tahap kebahagian kira-kira 18% lebih tinggi sebagai orang dewasa di antara umur 23 dan 30 berbanding yang tidak.

Golongan ini juga terbukti menjadi 29% lebih cenderung untuk menjadi sukarelawan dalam komuniti tempatan dan 33% kurang berkemungkinan menyalahgunakan dadah.

Mereka yang bersembahyang atau bermeditasi sekurang-kurangnya sekali sehari ketika zaman remaja menunjukkan 16% lebih cenderung untuk mengalami tahap kebahagiaan yang lebih tinggi sebagai orang dewasa dan 30% kurang berkemungkinan menjadi aktif secara seksual ketika remaja.

Individu ini juga 40% kurang berkemungkinan mengidap jangkitan seksual berbanding mereka yang tidak pernah berdoa atau bermeditasi.

Emilie Kao, pengarah Pusat DeVos untuk Agama dan Masyarakat Awam di Yayasan The Heritage, mengatakan dia tidak terkejut dengan penemuan ini, dengan menyatakan bahawa kajian Harvard juga merupakan antara salah satu kajian menunjukkan hubungan positif antara agama dan kebajikan yang telah dilakukan sebelum ini.

Walaupun kesan positif tentang membesar dalam keluarga yang menerapkan keagamaan adalah jelas, namun keagamaan di Amerika Syarikat semakin merosot, terutama di kalangan anak alaf baru.

Data Gallup menunjukkan bahawa jumlah rakyat Amerika beranggapan bahawa agama adalah "sangat penting" dalam kehidupan mereka adalah pada tahap rendah dalam tempoh 24 tahun, iaitu hanya 51%.

Di samping itu, data dari Pusat Penyelidikan Pew memperlihatkan keagamaan di kalangan rakyat Amerika merosot secara konsisten selama 5 generasi yang lalu, dengan 36% daripada anak alaf baru yang lahir antara tahun 1990 dan 1996 yang tidak mempunyai kaitan dengan mana-mana agama.

Sebaliknya, hanya 11% daripada mereka yang lahir antara tahun 1928 dan 1945 tidak mempunyai kaitan dengan sebarang agama.

Jon Cadle, seorang senior di George Washington University, berkata beliau merasakan penurunan itu adalah kerana golongan muda hari ini terlalu terganggu dan beliau menyatakan teknologi sebagai sumber masalah.

Hunter Wilson, seorang pelajar lain di George Washington University, bersetuju bahawa penurunan kepentingan agama di kalangan anak muda adalah hasil perubahan nilai antara generasi.

Hunter juga berkata bahawa antara sebab penurunan ini berlaku adalah kerana agama semakin kurang diajar dan diterapkan dirumah.

Kao memberi amaran bahawa penurunan ini dalam keagamaan boleh memacu tingkah laku yang tidak sihat seperti penyalahgunaan dadah dan kemurungan.

Beliau juga menegaskan bahawa terdapat pengajaran untuk pembuat dasar undang-undang yang dapat dipelajari dari kajian yang menunjukkan pengaruh positif yang boleh diberikan dengan penerapan hidup beragama.


Kenapa Kita Gelarkan Ralat Komputer 'Computer Bug'?

Mereka yang meminati bidang pengaturcaraan dan komputer sudah pasti amat rapat dengan satu terma atau istilah yang kerap kali disebut iaitu 'bug'. Istilah 'debugging' pula merupakan salah satu perkara paling dibenci atau disukai pengaturcara.

Sekiranya kita fikirkan, 'bug' atau 'debugging' ini membawa makna yang berkait dengan serangga - tetapi langsung tidak berkait dengan komputer.

Jadi sejak bila istilah yang sebenarnya merujuk kepada haiwan-haiwan kecil ini digunakan sebagai kata ganti kepada mana-mana ralat atau kesilapan yang berlaku dalam bidang komputer?

Sekiranya anda cari berkenaan asal-usul kisah ini, kisah yang paling banyak disebutkan akan melibatkan salah seorang tokoh paling awal dalam sejarah penciptaan komputer, seorang wanita bernama Grace Hooper. Hooper adalah seorang saintis dan tentera laut yang berkelulusan sarjana matematik.

Selepas menamatkan khidmatnya dalam tentera laut, Hooper mula terlibat dalam projek pembangunan komputer, menjadi pengasas kepada bahasa pengaturcaraan COBOL dan penghasilan peranti komputer yang dinamakan Harvard Mark I, komputer pertama dunia yang mampu memproses bahasa pengaturcaraan.

Ketika bekerja dalam tahun 1943, Hooper melakukan pemeriksaan peranti mendapati ada serangga mati yang tersangkut di dalam komputer yang sebesar bilik ketika itu, sehingga menyebabkan berlakunya ralat.

Bagi merekodkan penemuan itu, Hooper melekatkan serangga itu ke dalam buku notanya, mencatatkan penemuan 'bug' yang pertama di dalam kerangka komputer tersebut pada 9 September 1943 dengan ayat 'the first actual case of bug being found.'

Kisah ini sangat popular diceritakan sebagai asal-usul penggunaan istilah 'bug'. Ini juga dibantu oleh pengaruh Grace Hooper dalam dunia komputer, menyebabkan banyak pihak menganggap kisah ini adalah kisah sebenarnya. Sayangnya, perkara ini tidak benar.

Catatan yang dilakukan oleh Hooper dalam buku notanya yang kini dipamerkan di Naval Historian Center, memang merujuk kepada serangga tersebut kerana itu adalah kali pertama serangga mati menyebabkan ralat pada perjalanan sistem komputer mereka.

Apa yang berlaku sebenarnya Hooper sedang berseloroh dalam tulisannya, kerana terma 'bug' sudah pun terlebih dahulu digunakan bagi merujuk kepada ralat dalam sistem komputer oleh individu-individu lain, sebelum dia menemui serangga tersebut.

Pereka terkenal Thomas Edison pada tahun 1876, telah pun menggunakan perkataan 'bug' bagi menjelaskan ralat yang ditemui dalam mesin fonograf beliau, merujuk kepada kesukaran untuk dia menyelesaikan masalah itu seolah-olah ada serangga mati di dalamnya sehingga berlakunya ralat.

Idea asal perkataan 'bug' bagi merujuk sesuatu ralat atau kepayahan yang sukar untuk diselesaikan, datang daripada istilah yang membawa makna sesuatu yang jahat iaitu 'bugboo.' Bugboo adalah raksasa yang diceritakan oleh ibu bapa zaman dulu bagi menakut-nakutkan anak-anak mereka.

Wujud beberapa versi perkataan serupa selain bugboo, seperti bugaboo, bugbear atau boogeyman yang menjadi popular dan akhirnya menjadi inspirasi kepada pencipta-pencipta zaman dahulu, untuk merujuk kepada masalah yang mereka hadapi.

Semua perkataan itu pula datang daripada perkataan 'bugge', sebuah perkataan Inggeris lama yang merujuk kepada makhluk 'hobgoblin', diambil daripada perkataan Jermanik lama 'bogge' yang bermaksud 'makhluk goblin.'

Serangga yang ditemui Hooper menjadi anekdot popular kerana telah membuktikan penggunaan istilah 'bug' boleh benar-benar berlaku, dalam dunia nyata jadi kisah itu bolehlah dikatakan penyebab utama kenapa terma 'computer bugs' atau 'debugging' menjadi istilah norma pada hari ini.


5 Pesawat Jet Paling Teruk Pernah Dihasilkan Dalam Sejarah

Ramai orang mempunyai imaginasi tentang pesawat jet dan ia adalah satu perkara biasa. Ini kerana ia adalah sangat berkuasa dan pantas, serta kelihatan sangat cool.

Namun, tak semua pesawat jet adalah sangat menakjubkan seperti pesawat F-16.

Malah, kebanyakan daripadanya hanyalah pesawat "biasa-biasa" dan juga ada yang tersangat teruk. Kegagalan pesawat jet yang berlaku disebabkan oleh pelbagai sebab.

iluminasi.com kongsikan 5 pesawat jet yang paling teruk pernah dihasilkan.

Selama bertahun-tahun, pelbagai kuasa udara dunia cuba membina pesawat pejuang parasit.

Idea tersebut adalah bahawa pengebom juga mampu membawa pesawat pejuang kecil yang boleh dilepaskan di wilayah musuh, melawan pesawat pemintas dan kemudian kembali berlabuh dengan kapal induk untuk terbang pulang ke pangkalan.

Hampir setiap percubaan untuk membina sistem pesawat pejuang parasit ini tidak berjaya. Satu-satunya yang berkesan ialah sistem Zveno dalam Perang Dunia II oleh Kesatuan Soviet.

Namun, kegagalan yang dihadapi tidak membuatkan Angkatan Udara Amerika Syarikat daripada mencuba sistem mereka sendiri menggunakan XF-85 Goblin.

XF-85 Goblin adaalh pesawat kecil dan pelik yang kelihatan seperti F-86 Sabre.

Syarikat McDonnell mengeluarkan kesemua yang tidak penting daripada badan utama pesawat bagi mengurangkan berat dan pesawat ini hanya mempunyai sistem kawalan dan avionik yang sangat asas.

Semasa ujian dijalankan, pesawat ini dibawa jauh oleh pesawat pengebom B-29 yang diubahsuai.

Jika XF-85 Goblin berjaya, ia akan diangkut oleh pesawat pengebom yang lebih besar seperti B-36 untuk mempertahankan AS dalam misi terhadap sasaran Kesatuan Soviet.

Malang sekali, XF-85 Goblin bertukar menjadi satu kegagalan yang besar. Walaupun pesawat ini sangat stabil, ia tidak mempunya keupayaan prestasi yang diperlukan untuk misinya.

Dengan hanya 4 senapang mesin berkaliber 50 dan enjin kecil, XF-85 Goblin ditewaskan dari segi tembakan dan kawalan oleh pesawat Soviet yang bakal menentangnya.

Pesawat itu juga terbukti mustahil untuk berlabuh dengan kapal induknya. Pada penerbangan ujian pertama, juruterbang Edwin Schoch tidak dapat "menangkap" mekanisme trapeze pada kapal induk B-29.

Pada akhir ujian, dia bertembung dengan trapeze tersebut yang menghancurkan kanopinya dan membuatkan topi keledarnya pecah.

Edwin Schoch membuat pendaratan kemalangan kecemasan di atas katil tasik kering kerana XF-85 tidak dilengkapi dengan gear pendaratan.

Disebabkan kesukaran kawalan dok dan prestasi lemah, USAF membatalkan XF-85 Goblin dan beralih kepada idea-idea pejuang parasit luar biasa yang lain.

Walaupun Jerman menerajui dalam hal pesawat jet semasa Perang Dunia II, kemusnahan industri penerbangan Jerman dan pemulihan pasca perang yang perlahan membuatkan Jerman ketinggalan di belakang kuasa dunia lain dalam membangun penerbangan jet pasca perang.

Pesawat jet penumpang pertama melakukan penerbangan pada tahun 1949, namun Jerman mengambil masa sehinggai tahun 1956 untuk memulakan kerja membina pesawat jet sendiri.

Jurutera Jerman Timur yang dahulunya bekerja untuk syarikat Junker telah membangunkan pesawat Baade 152. Ia adalah yang pertama namun bukanlah sebuah pesawat yang baik.

Jurutera junker merekabentuk Baade 152 sebagai sebuah pesawat tetapi berdasarkannya kepada beberapa siri konsep pengebom yang telah mereka usahakan pada akhir 1940-an.

Oleh itu, Baade 152 tidak kelihatan seperti pesawat penumpang. Ia menggunakan reka bentuk sayap tinggi dan mempunyai gear pendaratan yang aneh, serupa dengan B-47 Amerika.

Kedua-dua ciri ini baik untuk pesawat pengebom tetapi tidak sesuai untuk pesawat penumpang kerana konfigurasi itu nyaris tidak memberikan ruang dalam pesawat untuk penumpang.

Pada penerbangan ujian kedua, prototaip Baade 152 hilang dalam satu kemalangan, membunuh semua kru.

Para jurutera membuat perubahan ketara pada prototaip kedua, mengubah konfigurasi gear pendaratan dan mengubah "fairing" enjin sepenuhnya.

Selepas 3 penerbangan, para kru mendapati bahawa apabila Baade 152 membuat penurunan yang curam, enjin berhenti berfungsi. Ujian tersebut kemudiannya dihentikan walaupun 20 pesawat udara yang lain berada dalam pelbagai peringkat pembinaan.

Menjelang tahun 1961, Jerman Timur menghentikan projek itu dan ketua jurutera berpaling tadah ke Barat.

Syarikat penerbangan negara itu memilih untuk terbang reka bentuk Soviet, dengan berkesan menamatkan industri penerbangan Timur Jerman. 152 masih menjadi satu-satunya pesawat asli Jerman Timur.

Syarikat penerbangan Jerman dipilih untuk menerbangkan pesawat rekabentuk Soviet sekaligus mengakhiri industri penerbangan Jerman Timur dengan pantas.

Baade 152 kekal sebagai satu-satunya pesawat asli rekaan Jerman Timur.

Pada tahun 1960-an dan 1970-an, pesawat supersonik sangat popular. Britain dan Perancis membangunkan pesawat yang sangat terkenal iaitu Concorde manakala Kesatuan Soviet membina pesawat yang hampir sama iaitu Tu-144.

Apabila Concorde mula berkhidmat, Amerika Syarikat melakukan ujian awal terhadap pesawat-pesawat ini. Di antara kedua-dua pewasat yang memulakan perkhidmatan tersebut, Tu-144 adalah sangat teruk.

Malah, ia merupakan antara salah satu pesawat yang paling teruk pernah dkeluarkan.

Tupolev, syarikat aeroangkasa dan pertahanan Soviet menerbangkan Tu-144 2 bulan sebelum Concorde.

Persamaan kedua-dua pesawat ini yang paling ketara adalah rekabentuk, manakala skim pengawalan enjin dan kawalan  adalah sangat berbeza.

Terdapat teori konspirasi tentang hal ini di mana ada yang mendakwa bahawa pasukan Concorde tahu bahawa Soviet akan mencuri pelan mereka.

Jadi untuk menipu Soviet, pasukan Concorde membiarkan pihak lawan mencuri pelan tetapi pelan tersebut adalah pelan yang penuh dengan kelemahan reka bentuk yang serius.

Sama ada betul atau tidak teori ini, Tu-144 sememangnya sangat unik untuk digelar sebagai pesawat.

Dari awal lagi, Tu-144 sudah mempunyai masalah di mana prototaip penumpang pertama mengalami kemalangan besar pada pameran Air Paris 1973.

Walau bagaimanapun, Soviet meneruskan projek itu dan memulakan perkhidmatan komersial.

Selepas beberapa penerbangan, jurutera mendapati bahawa 2 pesawat udara menghadapi risiko kegagalan struktur, manakala pesawat lain mengalami masalah ketidakbolehpercayaan.

Pada beberapa pesawat, 22 dari 24 sistem utama gagal semasa berada di udara dan pihak berkuasa Soviet memutuskan untuk mengehadkan jumlah orang setiap dalam penerbangan kepada 70 hingga 80.

Pesawat itu sangat teruk sehingga Soviet berjumpa dengan syarikat-syarikat penerbangan Barat untuk membantu mereka menyelesaikan masalah serius yang dihadapi.

Selepas hanya 50 penerbangan komersil, syarikat penerbangan Rusia iaitu Aeroflot berhenti menawarkan perkhidmatan penumpang menggunakan pesawat ini dan Tu-144 digunakan untuk pengangkutan kargo.

Selepas 50 penerbangan lagi, Aeroflot menghentikan semua pesawat ini. Menariknya, NASA memutuskan untuk membeli Tu-144 sebagai kenderaan ujian untuk penyelidikan pesawat supersonik.

Jika dilihatkan, pesawat pejuang VTOL (vertical take-off and landing) atau pesawat yang berlepas dan mendarat dengan cara menegak, adalah satu idea yang kurang bijak.

Ketika British sedang membangunkan Harrier pada akhir 1960-an, Perancis mula membina pesawat VTOL.

Daripada mengikuti jejak langkah British dengan merekabentuk kerangka pesawat udara baru, Perancis memilih untuk mengubah suai pesawat pejuang mereka iaitu Mirage III dengan enjin jet angkat.

Idea ini kelihatan seperti menarik di atas kertas namun agak teruk jika dilakukan secara praktikal. Untuk mendapatkan pengalaman tentang rekabentuk jet angkat, Dassault mengubah suai salah satu daripada prototaip asal Mirage III dengan 8 enjin jet angkat.

Diberi nama Balzac V, pesawat itu kelihatan seperti mempunyai masa depan yang cerah, beralih daripada penebangan menegak kepada penerbangan mendatar pada tahun 1963.

Beberapa bulan kemudian, satu tragedi malang berlaku di mana ketika mendarat, Balzac V terbalik dan membunuh juruterbang di yang melakukan ujian.

Pada tahun 1965, seorang juruterbang Amerika melakukan penerbangan ujian terbunuh kerana enjin angkat tidak tiba-tiba berhenti berfungsi dan tidak dikeluarkan dengan betul.

Walaupun berlaku kematian, projek itu diteruskan dengan Mirage III V yang dibina khas, tetapi sama seperti Balzac V.

Dan seperti Balzac V, Mirage III V mempunyai permulaan yang baik di mana ia menyelesaikan penerbangan dengan berlepas dan mendarat secara menegak. Malah, ia mencapai kelajuan Mach 2 semesa penerbangan mendatar.

Namun, bencana berulang semula apabila prototaip Mirage III V terhempas. Apa yang berbeza adalah juruterbang tidak terbunuh, membuatkan Dassault akhirnya memutuskan bahawa VTOL bukanlah satu idea yang bagus dan beralih kepada projek lain.

Sekilas pandang pun anda dah boleh tahu betapa bahaya dan mengarutnya pesawat ini. Pesawat Rolls-Royce Thrust Measuring Rig yang juga dikenali sebagai "Flying Bedstead" menguji kemungkinan pesawat kategori VTOL.

Ia mungkin tidak begitu kelihatan seperti pesawat dan ini adalah kerana ia hanya dilengkapi dengan 2 jet enjin pada rangka yang kecil membuatkannya tidak mempunyai kestabilan.

Rolls-Royce tidak mereka bentuk pesawat ini dengan badan utama pesawat, sayap atau permukaan kawalan, sebaliknya hanya terdapat tangki minyak dan juruterbang ditempatkan di bahagian atas tangki.

Malangnya, enjin awal tidak mempunyai respon pendikit (throttle) yang baik, yang bermaksud bahawa juruterbang harus menjangkakan dengan sendiri bila dia perlu bergerak beberapa saat lebih awal supaya enjin dapat meningkatkan kuasa baharu.

Ini membuatkan pesawat ini hampir mustahil untuk dikawal kerana perubahan pantas kepada enjinnya adalah mustahil.

Ujian awal selalu dilekatkan, kerana Rolls-Royce merasa terlalu berbahaya untuk terbang dengan pesawat lain.

Ujian awal sering kali dilakukan dengan pesawat terikat kerana Rolls-Royce berasa terlalu berbahaya untuk membiarkan pesawat tersebut terbang bebas.

Dan akhirnya, ujian bebas dilakukan yang mana mendedahkan bahawa Flying Bedstead tidak mampu menggunakan teknik VTOL.

Pesawat itu adalah sangat kaku dan sukar untuk terbang. Pada tahun 1957, berlaku satu tragedi di mana Flying Bedstead berpusing dan terhempas, membunuh juruterbang di dalamnya.

Roll-Royce berhenti melakukan ujian selepas tragedi maut itu dan menyiasat bentuk enjin VTOL lain yang akhirnya akan membawa kepada penciptaan Harrier.


Menangis Ketika Menonton Filem? Anda Sebenarnya Gembira Dan Bahagia - Kajian

Filem-filem seperti Hachi: A Dog's Tale atau The Notebook pasti pernah membuatkan anda menangis sekurang-kurangnya sekali. Namun, ramai orang mempunyai persepsi bahawa menangis ketika menonton filem adalah petanda bahawa seseorang itu lemah.

Seorang ahli neuroekonomi di Claremont Graduate University, Paul Zak, telah menjalankan satu kajian di mana beliau menegaskan bahawa mereka yang menangis semasa menonton filem adalah lebih mempunyai sifat empati di mana mereka tahu bagaimana untuk menangani emosi dengan lebih baik dan lebih kuat apabila berhadapan dengan cabaran harian.

iluminasi.com kongsikan apa sebenarnya yang berlaku ketika seseorang menangis ketika menonton filem dan mengapa ia membuatkan mereka lebih kuat.

Menurut Paul Zak, secara kognitif, walaupun mereka tahu bahawa filem itu tidak benar dan cerita yang mereka lihat di skrin adalah fiksyen, ia masih tidak dapat dielakkan bahawa mereka akan menangis apabila melihat babak-babak yang sangat emosional.

Hormon ini berfungsi sebagai penghantar neuro dan ia bertanggungjawab terhadap apa yang kita rasakan ketika menonton adegan-adegan menyentuh hati.

Kita secara automatik akan menghubungkan satu kisah dengan satu perasaan dan kemudiannya, kepada satu tindakan positif. Jadi, hormon ini menjadikan kita lebih empati dan membuatkan kita mempunyai sikap yang lebih terbuka terhadap dunia.

Selain itu, oxytocin juga menjadikan kita berasa lebih gembira dan bahagia.

Sebenarnya, individu yang tidak berasa malu untuk menangis ketika menonton filem adalah lebih kuat dari segi mental berbanding mereka yang cuba untuk menyembunyikan perasaan sedih.

Individu yang menangis tidak takut dihakimi atau dikritik orang lain. Menurut Paul Zak, hal ini juga disebabkan oleh kesan oxytocin.

Dengan mempunyai rasa empati terhadap orang-orang di sekeliling mereka, manusia tidak takut untuk menyuarakan pendapat atau pendirian mereka.

Kajian yang dilakukan juga menunjukkan bahawa mereka yang menangis ketika menonton babak sedih mengetahui kuasa penyembuhan yang dimiliki oleh air mata.

Menangis membuatkan kita berhubung dengan orang lain, kita belajar untuk melihat bahawa terdapat keadaan yang boleh memberi kesan positif dan negatif kepada persekitaran kita dan kita sebenarnya terdedah kepadanya.

Antara sebab mengapa individu menangis kerana babak sedih juga disebabkan oleh mereka mengganggap bahawa adalah penting untuk mengekalkan perspektif tertentu terhadap apa yang berlaku terhadap kita dan kadang-kala adalah penting untuk kita menangis.

Dengan melakukan hal ini, ia membolehkan mereka mencapai kestabilan emosi yang lebih tinggi berbanding mereka yang menyembunyikan perasaan.

Kita semua pernah dengar pepatah orang putih iaitu "Big boys don't cry".

Kebanyakan kanak-kanak lelaki di usia yang muda diajar bahawa menangis di khalayak ramai akan membuatkan mereka kelihatan lemah.

Walaubagaimanapun, ia sebenarnya hanyalah batasan yang tidak masuk akal. Kanak-kanak perempuan atau lelaki tidak mempunyai perbezaan jika mereka menangis ketika kecil.

Ia adalah tindakbalas manusia yang tidak mempunyai kaitan dengan jantina tertentu dan hal ini diketahui oleh mereka yang tidak takut untuk menangis di hadapan orang.

Mereka tidak takut dihakimi oleh orang-orang yang percaya bahawa menangis adalah sifat wanita.

Mereka yang mempunyai lebih banyak kepercayaan terhadap orang lain biasanya mempunyai tahap penghantaran neuro yang tinggi di dalam tubuh mereka dan sering menjalin hubungan yang lebih bermakna.

Mereka mengakui nilai tentang menghargai orang yang berada di sekeliling mereka.

Mereka juga hidup dengan lebih sempurna berbanding mereka yang mempunyai masalah kepercayaan dan berasa tertekan terhadap hubungan yang dibina dengan orang lain.